Dari Seorang Tukang Cuci Pesawat Kepada Juruterbang - Kisah Inspirasi Mohammed Abubakar

Pasti anda pernah terdengar kata-kata inspirasi dalam bahasa Inggeris yang berbunyi, “work hard in silence, let your success make the noise”, tetapi kisah seperti ini tidak banyak yang menjadi kenyataan.

Namun, Mohammed Abubakar telah membuatkan kita lebih yakin untuk mempunyai impian yang besar dan kisah hidupnya membuatkan kita lebih bersemangat untuk mencapai cita-cita anda.

Semuanya bermula 24 tahun lalu apabila lelaki dari Nigeria ini mula bekerja untuk syarikat penerbangan domestik Air Azman sebagai seorang tukang cuci.

Kisah bagaimana beliau menjadi tukang cuci juga adalah satu kisah yang menarik. Selepas menamatkan pelajaran di peringkat sekolah menengah, Abubakar berhijrah ke Kaduna untuk menyambung pengajian di Politeknik Kaduna.

Malangnya, atau dalam kisah ini, bertuahnya bagi Abubakar, beliau terlambat dan tidak diterima masuk.

Disebabkan tidak mahu menganggur, beliau bekerja secara kasual sebagai tukang cuci pesawat. Ketika itu, gaji yang dibayar hanyalah 200 Naira Nigeria bersamaan dengan RM2.33.

Jumlah itu tersangat kecil dan ramai yang beranggapan bahawa Abubakar tidak akan bertahan lama dengan kerja tersebut. Namun, beliau terus tekun dan tak lama kemudian diambil sebagai kakitangan sokongan yang memberi perkhidmatan kepada pesawat di lapangan.

Dari situ, beliau banyak belajar tentang industri penerbangan. Selepas prestasi yang memuaskan, Abubakar mendapat peluang untuk menjadi kru kabin dengan bayaran gaji yang lebih lumayan.

Apabila Aero Contractors memulakan perkhidmatan berjadual, Abubakar memberikan beberapa input yang bernilai yang sangat membantu syarikat, berdasarkan pengalamannya sebelum ini.

Beliau kemudiannya membina hubungan kerja yang sangat baik dengan pihak atasan syarikat yang mana sering bertanyakan kepada beliau tentang pelbagai perkara.

Gembira dan kagum dengan kerjasama yang diberikan beliau, Timbalan Pengarah Urusan syarikat terbabit memberikan gaji yang lumayan kepada Abubakar.

Beliau memberitahu bahawa ketika menerima gaji pertama dari Aero Contractors, beliau sangat terkejut malah beranggapan bahawa syarikat tersebut telah melakukan kesilapan kerana gaji yang diterima tersangat tinggi iaitu sekitar 170,000 Naira bersamaan dengan RM1,980.

Gaji ini jauh lebih dahsyat berbanding dengan gajinya sebagai tukang cuci sebanyak RM2.33.

Dan disebabkan Abubakar merupakan seorang yang sangat pintar, beliau tidak menjalani kehidupan yang mewah walaupun menerima gaji yang tinggi.

Dengan nasihat Timbalan Pengarah Urusan Aero Contractors yang juga merupakan seorang rakan baginya, Abubakar belajar untuk menjadi seorang juruterbang.

Beliau akhirnya menerima lesen juruterbang persendirian di Kanada. Akhirnya impian Abubakar tercapai dan beliau dengan bangganya bergelar sebagai seorang kapten.


Sejarah Sekolah Vernakular Cina dan India di Tanah Melayu

Isu sekolah vernakular sudah lebih 60 tahun terus diperdebatkan menjadi penyebab wujud jurang dan kerenggangan di kalangan ahli masyarakat kita.

Sistem sekolah vernakular juga didakwa menjadi punca utama penyebab ideologi pembangunan nasional yang cuba dibangunkan pemimpin kita sekian lama sejak merdeka gagal dipenuhi.

Banyak pihak percaya sekolah vernakular yang mengasingkan pelajar ke dalam beberapa aliran, menanam sikap tiada toleransi antara satu sama lain; dalam hal berkaitan bangsa dan agama.

Sejak bilakah wujudnya sistem sekolah vernakular dan mengapakah sistem ini diperkenalkan? Benarkah dakwaan pihak tertentu yang anti sistem vernakular?

Aliran-aliran pendidikan di negara kita agak huru-hara kerana kita masih mewarisi dan meneruskan sistem yang diperkenalkan British, semasa zaman penjajahan mereka.

Sebelum kedatangan British, pendidikan merupakan satu keistimewaan khas bagi golongan bangsawan namun tidak ada format yang tetap merangka sistem pendidikan di negara kita.

Pendidikan dilihat sebagai kaedah pembelajaran berbentuk informal, mendidik kemahiran-kemahiran hidup seperti bertani, memancing dan berkebun bagi remaja lelaki sementara kaum wanita pula diajarkan kemahiran seperti menjahit dan memasak.

Ilmu-ilmu agama menjadi pilihan sekiranya ada pelajar yang mahu melanjutkan pengajian dan menambahkan pengetahuan, dengan pondok-pondok ditubuhkan menjadi institusi pendidikan secara kecil-kecilan.

Kedatangan penjajah Belanda dan Portugis membuka beberapa buah sekolah bercirikan ajaran Kristian, namun mendapat tentangan penduduk Tanah Melayu yang merasakan kandungan pendidikan yang diajarkan di sekolah-sekolah itu bertentangan dengan ajaran Islam.

Jadi tidak ramai penduduk menyertai sekolah tersebut, menyebabkannya tidak diteruskan.

Melihat apa yang sudah berlaku kepada Belanda dan Portugis yang gagal menambat hati orang tempatan, British merangka strategi yang nyata lebih licik namun berjaya membuatkan penduduk Tanah Melayu mula terbuka untuk menerima sistem pendidikan British.

Komposisi masyarakat Tanah Melayu sebelum kedatangan British sebenarnya masih lagi bermajoriti orang Melayu.

Disebabkan oleh kuasa kolonial British, kumpulan pekerja dari China dan India dibawa ke sini sebagai pekerja.

Proses migrasi ini pada awalnya dipercayai hanya bersifat sementara dengan pekerja-pekerja yang hadir dikatakan tidak berminat untuk terus menetap secara kekal di Tanah Melayu.

Bagaimanapun selepas beberapa tahun, ramai kumpulan pekerja yang hadir enggan kembali semula ke negara asal dan ingin terus menetap di sini, membentuk masyarakat majmuk seterusnya mengubah komposisi kaum di Tanah Melayu.

Bagi membantu kumpulan-kumpulan ini dalam bidang pendidikan, British mula membuka sekolah aliran mengikut kaum bagi memastikan pendidikan mereka dan anak-anak mereka tidak ketinggalan.

Pada tahun 1855, sekolah rasmi pertama aliran Melayu di Tanah Melayu dibuka di Bayan Lepas, Pulau Pinang dengan beberapa buah sekolah lagi di Singapura, Teluk Belanga dan Kampung Gelam turut sama dibuka.

Sekitar waktu yang sama sekolah-sekolah khas untuk orang Cina mula dibangunkan oleh komuniti-komuniti Cina yang pada ketika itu sudah mempunyai kemampuan kewangan yang tinggi, disebabkan peranan mereka sebagai orang kanan British mengelolakan proses perlombongan.

Sekolah bagi komuniti India mula dibuka dengan bantuan British namun kedudukannya terpencil - diletakkan di dalam kawasan estet serta ladang getah bagi membolehkan anak-anak orang India yang hanya tahu berbahasa Tamil mendapat pendidikan sewajarnya.

Oleh kerana setiap komuniti diasingkan mengikut penggunaan bahasa Ibunda mereka, British memilih untuk tidak campur tangan dalam urusan pentadbiran sistem pendidikan setiap kaum.

Dengan mengekalkan situasi sebegitu, lebih mudah untuk British terus menjalankan agenda 'pecah dan perintah' yang mereka amalkan.

Hasrat British ketika itu amat jelas - mereka mahu setiap kaum kekal mengamalkan cara hidup mereka ketika itu; Melayu perlu kekal di kawasan pertanian, Cina terus menjalankan aktiviti perlombongan dan perniagaan manakala orang India pula kekal dalam kawasan ladang dan estet.

Jadi British hanya memantau segala aktiviti pendidikan yang ada, membiarkan sukatan mata pelajaran serta pentadbiran setiap sekolah diuruskan sendiri oleh wakil setiap kaum.

Ini bagi mengelakkan sebarang kontroversi atau perbalahan timbul di antara wakil setiap kaum dan kerajaan penjajah British.

Secara ringkasnya - British tidak memperkenalkan sebarang polisi kepada sistem pendidikan, menyebabkan tidak ada langsung sebarang usaha penyatuan sistem pendidikan di Tanah Melayu ketika itu.

Dengan tiada hala tuju yang jelas, setiap kaum terpisah khasnya kaum Cina dan India mengamalkan budaya dan bahasa yang mereka warisi, walaupun sudah beberapa generasi menetap di Tanah Melayu.

Pendidikan bagi masyarakat Cina dikuasai oleh kumpulan-kumpulan Cina yang terlibat dengan aktiviti perlombongan.

Mereka mendapat bantuan dana daripada sistem kongsi serta pertubuhan orang Cina yang bertanggungjawab melantik guru berketurunan Cina, dengan setiap pelajar dikenakan yuran dalam kadar minima.

Walaupun demikian oleh kerana majoriti orang Cina yang hadir ke Tanah Melayu merupakan kumpulan pekerja yang kurang berpendidikan, guru-guru yang dilantik dibawa khas dari China. Semua sukatan mata pelajaran serta buku teks menggunakan apa yang datang dari negara besar tersebut.

Ini menyebabkan topik-topik yang diajar lebih condong ke arah negara China dalam segi sejarah, budaya dan geografi.

Diberikan kebebasan tanpa sebarang kekangan daripada British, pendidikan Cina mula mengalami perubahan setelah negara China mengalami revolusi pada tahun 1911.

Agenda 'bangsa Cina' sebagai agenda penyatuan seluruh masyarakat Cina mula digembar-gemburkan.

Ideologi pembebasan serta revolusi yang dicetuskan di China mula dirasai masyarakat Cina di Tanah Melayu, hasil daripada hubungan Cina di Tanah Melayu dengan pengaruh guru-guru dari Tanah Besar China.

Dokumen pro revolusi serta anti penjajahan barat mula menyusup masuk melalui guru-guru ini, menyebabkan British mengambil langkah campur tangan dalam sistem pendidikan Cina yang sebelum itu diberikan autonomi sepenuhnya.

Enakmen pendaftaran persekolahan pada tahun 1919 diperkenalkan British, bagi mengekang serta mengawal gerakan aktivisme di kalangan guru dan pelajar sekolah Cina.

Buku-buku teks pendidikan Cina  mula disaring bagi membolehkan elemen-elemen anti 'orang luar' atau penjajah dibuang.

Pegawai-pegawai khas British mula ditempatkan di sekolah-sekolah Cina bagi mengawasi kegiatan dan penyebaran ideologi yang sedang hangat di negara asal mereka.

Berbeza dengan masyarakat Cina yang mampu bergantung kepada kemampuan sendiri, sekolah-sekolah masyarakat India pula bergantung dengan dana serta tenaga kerja daripada gerakan penyebaran Kristian pada mulanya.

Bagaimanapun, sama seperti cubaan Belanda dan Portugis memperkenalkan sekolah beraliran Kristian kepada masyarakat Melayu yang berhadapan kegagalan - masyarakat India juga menolak sistem pendidikan berbentuk itu.

Jadi British melantik pemilik-pemilik ladang untuk membuka dan mengendalikan sekolah-sekolah khas bagi mengajar komuniti India.

Untuk membolehkan hasrat itu dijayakan, British mewujudkan Ordinan Buruh 1923 yang mewajibkan kesemua pemilik dan pengusaha estet dan ladang menyediakan peluang pendidikan pada kesemua anak-anak pekerja mereka dengan dana mereka sendiri.

Malangnya, usaha British hanya setakat itu. Bagaimana hendak melaksanakannya terpulanglah pada pemilik estet.

Jadi pendidikan kaum India dilakukan secara ala kadar, dengan bangunan-bangunan dalam keadaan usang dijadikan sekolah.

Tidak seperti masyarakat Cina yang membawa masuk guru dari negara mereka, orang India tidak mempunyai kemampuan kewangan serupa. Guru-guru yang dilantik oleh pemilik estet kebanyakannya tidak mempunyai kemahiran mendidik.

Kebanyakan guru dipilih daripada individu yang berkhidmat sebagai pegawai pengurus pekerja ibarat mandor atau 'supervisor' mereka.

Berikutan ketiadaan buku rujukan yang sesuai, British membantu pemilik-pemilik ladang ini membawa masuk buku teks dari India.

Tindakan ini menyebabkan kesan serupa pada komuniti India; dibesarkan dengan pengaruh yang datang dari India dalam hal-hal berkaitan budaya, sejarah dan geografi.

Selepas desas-desus tuntutan kemerdekaan mula kedengaran di India, British mula melantik pegawai mereka ke sekolah-sekolah beraliran Tamil sejak tahun 1937.

Bagi megawal gerakan serta sebaran ideologi, skim latihan khas untuk guru beraliran Tamil diperkenalkan dalam usaha British mengekalkan pengaruh mereka.

Begitulah kisahnya bagaimana dua sistem vernakular bertapak di Tanah Melayu dan sehingga kini masih lagi terus bertahan, kadangkala menimbulkan kontroversi, kadangkala senyap sunyi.

Akibat sistem British yang lepas tangan dalam sistem pendidikan Cina dan India, kerajaan Malaysia pada hari ini terus perlu berdepan penentangan mereka yang mahu mempertahankan legasi British yang telah ditinggalkan untuk mereka.


Sejarah Toque, Topi Yang Menjadi Identiti Seorang Tukang Masak

Sekiranya anda sedang makan di sesebuah restoran, anda dapat mengenalpasti kelibat seorang chef berdasarkan topi tinggi berwarna putih yang dipakai mereka. Biasanya seseorang chef akan memakai topi ini di restoran-restoran mewah atau di hotel.

Selain itu, terdapat juga pendapat yang mengatakan semakin tinggi topi yang dipakai oleh seseorang chef atau tukang masak, semakin senior atau hebatlah pengalaman mereka dalam dunia masakan. Sebagai contoh, seorang tukang masak junior kebiasaannya memakai topi yang rendah sementara tukang masak senior biasanya memakai topi yang lebih tinggi.

Sejauh manakah benarnya pernyataan ini? Untuk artikel kali ini, pihak Iluminasi ingin berkongsi sedikit sebanyak fungsi dan sejarah bagaimana topi yang dianggap unik ini telah mnjadi identiti bagi seseorang tukang masak atau chef.

Topi putih dan tinggi yang biasanya dipakai oleh seseorang tukang masak itu juga dienali sebagai "Toque". Ianya berasal daripada perkataan dalam bahasa Arab yang bermaksud topi. Perkataan ini dipercayai sudah wujud sejak ribuan tahun lamanya namun dipercayai orang Perancislah yang mempopularkan nama ini bagi merujuk kepada topi yang dipakai oleh seorang chef.

Pada 1800-an, topi ini juga dipanggil "toque blanche" atau boleh diterjemahkan sebagai "topi putih". Mengapakah warna putih menjadi pilihan untuk topi yang dipakai oleh seorang chef ini?

Warna putih ini awalnya menjadi pilihan Charles Talleyrand, seorang tukang masak peribadi kepada Perdana Menteri Perancis pada tahun 1815. Menurut beliau, warna putih menjadi pilihannya kerana ianya menggambarkan kebersihan, sesuai dengan setiap masakannya yang dihidang bersih dan selamat untuk dimakan.

Dalam buku bertajuk “Passion of a Foodie”, penulisnya Heidemarie Vos mengatakan bahawa Toque digunakan oleh seorang tukang masak untuk melindungi rambutnya daripada terkena makanan dan mencemari makanan tersebut.

Menurut beliau lagi, lama sebelum tukang masak dari Perancis menggunakan Toque, terdapat satu sejarah popular mengenai fungsi lain Toque yang berkisar mengenai sejarah penaklukan Greece oleh Empayar Byzantine sekitar tahun 146 BCE.

Apabila pasukan tentera Byzantine menyerang Greece, chef daripada Greece telah melarikan diri dan mendapatkan perlindungan di kawasan biara tempatan. Sebagai teknik penyamaran, mereka turut memakai topi seperti yang dipakai oleh biarawan. Topi yang berbentuk tinggi ini juga dikenali sebagai "stovepipe".

Walau bagaimajnapun, selepas orang Byzantine keluar daripada Greece selepas itu, para Chef ini telah bertindak untuk meneruskan tradisi memakai topi tinggi ini sebagai satu bentuk soladiriti. Atas dasar persaudaraan (kerana kerjaya sebagai chef) ini,para chef dari Perancis telah meniru pemakain topi ini dan menjadikan Toque ini sebahagian daripada uniform rasmi mereka.

Pernahkah anda perasan, topi yang dipakai oleh seseorang chef juga mempunyai banyak lipatan padanya. Ianya bukan setakat tinggi tetapi mempunyai lipatan yang dipercayai membawa maksud atau fungsi tertentu.

Pendapat pertama mengatakan bahawa lipatan pada Toque ini bertujuan menjadikannya unik dan berbeza dengan topi lain, seterusnya menggambarkan profesionalisma kerjaya sebagai seorang chef. Tanpa seorang chef yang handal, mana mungkin sesebuah restoran mampu menjadi terkenal.

Terdapat pendapat lain yang mendakwa pada awalnya, jumlah lipatan pada Toque yang dipakai oleh seseorang Chef menggambarkan jumlah masakan atau resipi yang sudah dikuasainya. Sebagai contoh, Toque dengan 100 lipatan mungkin membawa maksud chef tersebut sudah menguasai 100 jenis resipi hidangan berasaskan telur dan ayam.

Walau bagaimanapun, pada masa kini jumlah lipatan pada Toque yang dipakai mungkin tidak lagi membawa maksud sebegitu. Namun, secara umumnyat ianya tetap menggambarkan tahap kepakaran seseorang chef dalam pelbagai jenis masakan.

Sama seperti fungsi lipatan pada Toque, perbezaan ketinggian pada Toque juga berubah setelah sekian lamanya. Pada 1800-an, memang benar kenyataan yang mengatakan bahawa  lagi tinggi Toque yang dipakai, lagi handallah seseoran chef itu.

Antonin Carem, seorang tukang masak hebat dan pengasas teknik masakan "Grande cuisine" atau "Haute Cuisine, sejenis teknik masakan tradisional dari Perancis pernah memakai Toque setinggi 18 kaki sebagai simbol bahawa beliau adalah seorang ketua tukang masak.

Walau bagaimanapun, pada masa kini kebanyakan chef hanya memakai Toque dengan ketinggian antara 9 hingga 12 inci. Toque masih tetap dipakai oleh kebanyakan chef  sebagai simbolik kepentingan mereka dan menunjukkan tahap elit mereka berbanding dengan pekerja yang bertugas menyediakan bahan masakan dan membasuh pinggan mangkuk di dapur.

Sekiranya anda bekerja sebagai seorang tukang masak, pakailah Toque kerana ianya menggambarkan betapa profesionalnya kerjaya ini. Tidak dinafikan, terdapat segelintir masyarakat kita yang memandang rendah akan kerjaya sebagai seorang Chef.

Bukan mudah menjadi seorang Chef yang hebat kerana mereka perlu menghabiskan masa selama bertahun lamanya dalam bidang kulineri untuk benar-benar mahir dalam bidang ini. Antara Chef di Malaysia yang sudah membawa nama Malaysia di persada antarabangsa adalah Chef Wan dan diharapkan kita akan memiliki lebih ramai Chef sehebat ini.


Sejarah Ekonomi, Eksploitasi Cukai dan Sistem Perhambaan Orang Melayu Lama

Sejarah Tanah Melayu banyak menceritakan tentang zaman kegemilangan masyarakat Melayu satu masa dulu, dalam bidang ekonomi. Beberapa buah pelabuhan yang ada di Tanah Melayu seperti Melaka dan Temasik (Singapura sekarang) dikatakan menjadi antara pusat perdagangan penting rantau ini.

Bagaimanapun, kebanyakannya diceritakan tanpa memberikan informasi yang jelas tentang sistemnya, dengan kebanyakan sejarah ekonomi kita lebih banyak memfokuskan kepada era kolonialisme British yang menukarkan sistem ekonomi masyarakat kita ketika itu, daripada sistem tradisional kepada sistem ekonomi moden.

Bagaimanakah sebenarnya sistem ekonomi yang diamalkan di Tanah Melayu satu masa dulu dan mengapakah sistem tradisional itu berjaya menjadikan Tanah Melayu, sebagai antara kawasan terpenting dalam kegiatan ekonomi serantau?

Kita semua harus menyedari - sebelum kedatangan penjajah, sistem ekonomi yang dibangunkan serta diselia oleh Raja-Raja Melayu sudahpun berjaya memacu ekonomi jajahan mereka ke satu tahap yang tinggi. Malangnya, kedatangan penjajah daripada Portugis, Belanda dan seterusnya British mengenepikan peranan yang dimainkan Raja-Raja Melayu dalam mentadbir ekonomi mereka sendiri.

Marginalisasi ekonomi ini bukan saja telahpun mengenepikan Raja-Raja Melayu, malahan turut sama membuatkan penduduk Tanah Melayu diketepikan. Bagaimanapun, kajian juga telah menunjukkan - sebelum kedatangan penjajah, masyarakat Tanah Melayu juga berhadapan dengan kekangan daripada menyertai kegiatan ekonomi yang terlalu kuat dikuasai oleh Raja-Raja serta pembesar Melayu.

Perkembangan ekonomi tanah Melayu sebenarnya sudah bermula semasa zaman kerajaan Srivijaya lagi, semenjak abad ke 7. Bagaimanapun, era yang dikatakan benar-benar mengubah Tanah Melayu menjadi sebuah hab atau pusat ekonomi berlaku semasa era Kesultanan Melaka bermula pada tahun 1402, selepas Parameswara memindahkan pusat pentadbirannya daripada Palembang ke Melaka.

Berikutan pembukaan pusat ekonomi serta pelabuhan yang kuat, status Melaka sebagai hab ekonomi mula berkembang - menjadikan Melaka tumpuan pedagang-pedagang. Pedagang dari India, Arab dan Cina mula berkunjung ke Melaka dan berikutan kedudukan yang strategik itulah, kesultanan Melaka memperkenalkan sistem cukai sebanyak 10% ke atas setiap nilai jualan atau dagangan yang diperolehi pedagang asing.

Sistem kutipan cukai itu membantu mengukuhkan kekuatan ekonomi kerajaan Melaka, sehingga membolehkan kerajaan tersebut menjalinkan hubungan dengan kerajaan China semasa era Dinasti Ming. Hubungan itu yang dikatakan terjalin selepas perkahwinan Parameswara dengan salah seorang puteri Maharaja China, memulakan kedatangan lebih ramai pedagang China ke Melaka dan keturunan ini terus kekal sehingga ke hari ini sebagai orang Baba dan Nyonya atau orang Peranakan.

Bukan setakat di Melaka, Kedah dan Kelantan juga melalui proses perkembangan ekonomi yang mirip dengan Melaka apabila kedua-dua buah kesultanan tersebut membuka jalan perdagangan serta mula menjadikan kegiatan ekonomi, sebagai sumber utama pembangunan kerajaan.

Namun begitu, pada era tersebut - faedah-faedah yang datang daripada kegiatan ekonomi ini jarang sekali dikongsikan dengan rakyat kebanyakan. Beberapa pendapat menyebut berikutan kemahiran serta pengetahuan ekonomi pedagang luar lebih menguntungkan golongan pembesar, Raja-Raja Melayu mula memberikan jawatan serta pangkat kepada kumpulan pedagang ini sehingga mengabaikan orang Melayu sendiri.

Walaupun orang Melayu berstatus rakyat kebanyakan mula diberikan peluang untuk menjual produk-produk mereka, faedah sebenar perkembangan ekonomi hanya dirasai pembesar dan pedagang luar.

Kritikan terhadap golongan orang kebanyakan ketika itu mula kedengaran, dikatakan tidak mempunyai kemahiran ekonomi dan ini menyebabkan pembesar Melayu mula meletakkan kumpulan-kumpulan pedagang ini sebagai orang tengah perantara di antara pengeluar dengan pengguna - menyebabkan orang Melayu kebanyakan tidak lagi mampu bersaing dalam kegiatan ekonomi.

Sistem kerajaan Melayu ketika itu dengan jelas mewujudkan dua sistem masyarakat yang berbeza dari segi status - kumpulan pertama adalah kumpulan pemerintah dan pembesar, sementara kumpulan satu lagi adalah kumpulan rakyat. Rakyat pada zaman tersebut boleh didefinisikan sebagai mereka yang tidak mempunyai hubungan atau hubung kait dengan mana-mana individu berstatus pembesar, baik pada peringkat kerajaan ataupun daerah.

Bagi mewujudkan kumpulan pekerja yang boleh dieksploitasi - Raja-Raja Melayu memperkenalkan 3 jenis kumpulan hamba di kalangan orang biasa.

Kumpulan pertama adalah mereka yang disebutkan sebagai 'hamba abdi', kebiasaannya datang daripada individu-individu yang bersalah dan berjaya ditawan, dengan waris-waris kepada individu juga bertanggungjawab meneruskan tugas yang ditinggalkan. Kebiasaannya, kumpulan hamba abdi ini datang daripada kumpulan orang asal atau mana-mana individu bukan Muslim yang didapati melakukan kesalahan. Mereka akan diberikan tugasan sebagai pekerja istana.

Oleh kerana agama Islam pada ketika itu melarang perhambaan, orang Melayu hanya boleh diisytiharkan sebagai hamba melalui cara 'hamba hutang' atau orang berhutang. Seseorang individu Melayu akan dianggap sebagai seorang orang berhutang apabila dia didapati meminjam daripada pembesar wang atau bantuan. Apabila bantuan sudah diberikan, seseorang itu menjadi 'orang berhutang' sehinggalah dia membayar kembali jumlah yang dipinjamkan kepadanya.

Sistem orang berhutang ini dikatakan berpunca daripada keperluan pembesar-pembesar Melayu mempunyai pasukan pengawal keselamatan masing-masing, jadi dengan memberikan pinjaman kepada individu khasnya lelaki - lelaki itu akan dimestikan berkhidmat dengan pembesar Melayu. Walaupun berstatus 'orang berhutang', beberapa faedah akan diterima mereka. Orang berhutang akan diberikan kediaman untuk didiami dan akan dijodohkan dengan wanita sebagai isteri, selain mendapat bantuan dari segi sara hidup.

Kumpulan hamba ketiga adalah hamba raja atau hamba sultan. Mereka ini pula biasanya datang dari kelompok orang kebanyakan yang sudi memperhambakan diri kepada golongan pembesar, tanpa sebarang bayaran. Bagaimanapun, makan dan minum mereka akan disediakan pihak istana selagi mana mereka berkhidmat. Persalinan pakaian juga akan diperuntukkan kepada kelompok ini.

Dengan kewujudan sistem perhambaan yang disebutkan di atas, masyarakat Melayu berstatus rakyat biasa jarang sekali mempunyai peluang menceburi bidang ekonomi. Jadi aktiviti ekonomi dimonopoli oleh Raja-Raja Melayu dengan pedagang-pedagang asing memainkan peranan sebagai peniaga.

Walaupun begitu, hanya selepas kedatangan penjajah Portugis lah kuasa orang Melayu ke atas ekonomi di Tanah Melayu sendiri semakin berkurangan. Ekoran daripada kealpaan Raja-Raja Melayu melantik orang-orang Cina sebagai orang tengah dalam urusan perniagaan dan perdagangan, kedatangan penjajah memudahkan mereka menguasai sepenuhnya sistem ekonomi Tanah Melayu.

Orang-orang Cina yang dilantik sebagai perantara, mula diangkat oleh Portugis sebagai orang kanan mereka dalam usaha memudahkan mereka mentadbir masyarakat setempat. Berbanding dengan kumpulan peniaga Arab dan India yang turut sama menjadikan Melaka sebagai pusat perdagangan mereka, Portugis memilih untuk menjalinkan hubungan lebih erat dengan komuniti Cina.

Kuasa monopoli yang sebelum itu dipegang Raja-Raja Melayu mula kendur selepas kuasa mereka hilang ke tangan penjajah dan Portugis, dengan bantuan peniaga Cina mula mengembangkan pengaruh mereka. Hasil daripada kerjasama ini, kemasukan pedagang-pedagang Cina menjadi keutamaan pemerintah/penjajah ketika itu - membenarkan pembukaan penempatan baru kaum Cina di Melaka serta memberikan lebih banyak ruang untuk orang Cina melebarkan aktiviti ekonomi.

Hubungan peniaga Cina dengan penjajah Portugis diteruskan lagi ketika era penjajahan Belanda, menyebabkan lebih ramai orang Cina hadir ke Tanah Melayu secara tetap tanpa ada sebarang rintangan daripada Raja-Raja Melayu atau orang Melayu sendiri.

Pada era awal penjajahan inilah, pengaruh orang Melayu ke atas kegiatan ekonomi yang sebelum itu dikuasai Raja-Raja Melayu lenyap. Orang Melayu lebih banyak menjalankan kegiatan sendiri seperti mengerjakan sawah dan ladang - sebelum perjanjian di antara Belanda dan British menghadiahkan bumi yang sangat bertuah ini kepada penjajah era baru.

The Malay Economy and Exploitation: An Insight into the Past

The Peoples of Southeast Asia Today: Ethnography, Ethnology, and Change in a Complex Region


Kisah Raja Yang 'Badass' Dan Kebal Racun - Mithridates VI

Mithridates VI adalah seorang pemerintah yang hidup semasa zaman Rom Purba. Pada waktu itu, pengkhianatan dan pembunuhan sering berlaku secara berterusan ke atas golongan yang mempunyai kuasa. Kebanyakan pemerintah akan melakukan pelbagai kaedah untuk melindungi diri mereka dari ancaman.

Sesetengah pemerintah akan menggunakan pengawal peribadi untuk melindungi diri mereka, ada juga yang akan mengupah tukang rasa untuk menguji makanan yang dihidangkan sekiranya mengandungi racun.

Bagi Mithridates VI pula, dia mengambil langkah yang lebih ekstrem. Selain bergantung kepada pengawal dan tukang rasa, Mithridates VI sebaliknya mengambil pelbagai jenis racun sedikit demi sedikit setiap hari supaya dia menjadi imun. Namun, perbuatannya itu akhirnya memakan dirinya sendiri.

Mithridates VI dilahirkan pada 135 SM di bandar Sinope. Dia merupakan putera kepada penguasa Kerajaan Pontus iaitu Mithridates V. Pada zaman sekarang, jajahan Kerajaan Pontus merangkumi beberapa negara seperti Turki, Rusia, Romania dan Greece.

Pada tahun 120 SM, bapa Mithridates VI telah dibunuh dengan cara diracun makanannya ketika menghadiri satu jamuan. Mithridates VI dan adiknya, Chrestus, tidak terus mengambil alih takhta yang ditinggalkan, sebaliknya ibu mereka, Laodice VI, menjadi pemangku raja.

Laodice VI lebih cenderung untuk memilih Chrestus sebagai pengganti dan ini membimbangkan Mithridates VI kerana nyawanya mungkin dalam bahaya. Jika adiknya terpilih, kemungkinan besar akan berlaku perang saudara kelak kerana perebutan takhta. Jalan terbaik untuk mengelakkan perkara itu berlaku, Laodice VI merancang untuk membunuh anak sulungnya sendiri.

Mithridates VI lari bersembunyi bagi memastikan dirinya selamat daripada genggaman ibunya sehingga dia bersedia untuk mengambil semula takhta miliknya. Pada masa yang sama, dia memastikan bahawa dirinya tidak akan menerima nasib yang sama menimpa bapanya.

Dia mula mengambil racun secara berterusan tetapi berhati-hati untuk mengambil dos yang tidak membawa maut. Dia percaya bahawa pendedahan berterusan ini akan membina sistem imunisasi supaya tidak mati diracun musuh.

Pada waktu ini jugalah muncul legenda tentang campuran khas herba yang boleh menjadi penawar kepada semua jenis racun. Penawar ini dikenali sebagai Mithridate, sempena nama penciptanya.

Di antara 116 hingga 113 SM, Mithridates VI kembali ke kediamannya di Sinope dan merampas takhta setelah menangkap dan menjatuhkan hukuman bunuh ke atas ibunya sendiri. Bagi memastikan takhtanya selamat, Mithridates VI juga membunuh adiknya, Chrestus.

Sebagai raja baru Kerajaan Pontus, Mithridates VI menetapkan untuk melakukan perubahan besar kepada kemakmuran rakyatnya. Sebelum ini, bapanya mempunyai hubungan baik dengan pihak Rom tetapi Mithridates VI akhirnya merosakkan perhubungan itu dari masa ke semasa.

Pada awal misi ketenteraannya, Mithridates VI tidak mempunyai masalah dengan Republik Rom. Dia bergerak melintasi Laut Hitam dan mula melawan orang Scythia ketika proses menakluk kerajaan Bosporus (barat laut Turki moden).

Dengan setiap kemenangan, jajahan Pontus bertambah besar dan berkuasa. Akhirnya ketika perebutan yang berlaku di rantau Cappadocia telah membawa kepada konflik antara Kerajaan Pontus dan Rom. Mithridates VI berusaha menjadikan Cappadocia sebagai wilayahnya sendiri dengan gerakan politik melalui perkahwinan.

Selain Mithridates VI, Raja Nicomedes III dari Bithynia juga menginginkan Cappadocia. Kedua-dua pemerintah ini meminta Rom agar membenarkan tuntutan masing-masing. Walau bagaimanapun, Rom akhirnya memerintahkan agar kedua-dua pemerintah itu melepaskan cengkaman mereka ke atas Cappadocia.

Pada mulanya, Mithridates VI mematuhi tuntutan Rom tetapi dia mula menyerang Cappadocia semula pada tahun 89 SM. Ini mendorong tindak balas ketenteraan Rom dalam kempen yang dikenali sebagai Perang Mithridatic Pertama.

Mithridates VI tidak dapat mempertahankan wilayah-wilayah di bawah jajahannya. Selepas lima tahun berperang, dia akhirnya berundur ke Pontus. Dia telah menandatangi sebuah perjanjian damai dan dibenarkan untuk membina semula kekuatan tenteranya.

Dua lagi perperangan Mithridatic berlaku selepas itu tetapi yang ketiga adalah paling lama dan dahsyat. Tidak lama selepas itu, Mithridates kehilangan kekuatannya dan terpaksa melarikan diri ke utara melintasi Laut Hitam.

Dia cuba membina semula kekuatan tenteranya tetapi kaedah rekrutnya terlalu zalim dan telah membawa kepada pemberontakan tempatan ingin menamatkan pemerintahannya.

Setelah dikepung oleh kumpulan pemberontak, Mithridates VI memutuskan bahawa dia tidak mahu dibunuh oleh rakyatnya sendiri. Dia mengambil keputusan untuk membunuh diri dengan meminum racun.

Malangnya, tubuh Mithridates VI telah kebal terhadap kesan racun dan dia tidak mati setelah meminumnya. Terdapat dua kisah bagaimana Mithridates VI menemui ajalnya.

Pertama, dia meminta agar teman rapatnya untuk menamatkan riwayatnya dengan menggunakan pedang manakala kisah kedua pula dia akhirnya mati di tangan pemberontak.

Walaupun kaedah meminum racun sedikit demi sedikit mampu membuat dirinya kebal, ironiknya dia sendiri ingin membunuh diri dengan meminum racun tetapi gagal.


Kisah China Berjaya Hasilkan Kucing "Copy Ori"

Dengan pasaran haiwan peliharaan yang semakin meningkat di China dan pemiliknya yang bersedia untuk berbelanja besar, pasaran untuk pengklon haiwan peliharaan dilihatkan bakal melonjak.

Pengklonan haiwan kesayangan adalah diharamkan di banyak negara tetapi diluluskan di negara-negara termasuk Korea Selatan dan Amerika Syarikat, di mana penyanyi Barbra Streisand mengumumkan pada tahun lalu bahawa dia telah menglonkan anjingnya.

Dan kes pertama seperti ini berlaku di China. Selepas kucing Huang Yu mati, dia memasukkannya ke dalam peti sejuk dan berharap agar para saintis dapat "menghidupkan" semula haiwan kesayangannya itu.

Dan 7 bulan kemudian, hasrat dan impian Huang tercapai setelah membelanjakan wang sekitar RM146,000.

Dia berhubung dengan sebuah makmal yang berpangkalan di Beijing iaitu Sinogene, yang telah berada dalam industri pengklonan haiwan peliharaan sejak tahun 2005 dan meminta mereka untuk mengklon kucingnya, Garlic.

Dengan kepakaran yang ada, Sinogene berjaya melakukannya dan menjadikan Garlic 2.0 sebagai kucing klon China yang pertama.

Untuk mengklon Garlic, saintis mengambil sel kulit dari haiwan tersebut dan menanamkannya ke dalam telur yang diperolehi dari kucing lain dan menghasilkan 40 embrio klon.

Embrio tersebut kemudiannya ditanamkan ke dalam 4 ekor ibu tumpang yang mana berjaya membawa kepada 3 kehamilan.

2 daripada ibu kucing tersebut mengalami keguguran dan yang terakhirnya berjaya melahirkan Garlic 2.0.

Walaupun mereka yang sangat cintakan haiwan peliharaan dan mempunyai kekayaan yang dahsyat telah lama mengklon kucing di Amerika Syarikat, namun ini adalah yang pertama di China.

Proses ini menunjukkan bahawa China sedang menjadi kuasa besar pengklonan dan Sinogene kelihatan bertekad untuk meneruskannya.

Makmal tersebut dilaporkan sedang dalam usaha mengklon seekor kuda dan kemudiannya mungkin akan mengklon haiwan terancam termasuklah panda dan harimau China Selatan.

Huang sangat gembira ketika melihat Garlic 2.0 dan berkata bahawa persamaan antara kedua-dua kucing itu adalah lebih daripada 90%.

Personaliti haiwan itu juga dikatakan serupa dengan Garlic yang lama.

Dan walaupun Sinogene menganggap pengklonan itu berjaya, namun Huang masih sedikit tidak berpuas hati.

Garlic 2.0 dikatakan mempunyai warna yang sedikit berbeza dengan Garlic yang lama meskipun laporan menunjukkan bahawa DNA haiwan itu berpadanan.

Ia dikatakan kelihatan seperti anak atau sepupu kepada Garlic, berbanding kucing klon.


Bolehkah Sesebuah Negara Membeli Negara Lain?

Pada Ogos 2019, Presiden Amerika Syarikat Donald Trump menimbulkan kekacauan ketika beliau meminta bantuan untuk mencari kemungkinan untuk membeli Greenland dari Denmark.

Seperti yang dilaporkan oleh Fox News, Trump menjelaskan bahawa pada asasnya, ia merupakan perjanjian hartanah yang besar dan berkata ia akan memberi manfaat kepada Denmark, yang menyediakan ratusan juta dolar dalam bentuk subsidi setiap tahun kepada pulau itu".

Perdana Menteri Denmark, Mette Frederiksen dengan cepat menolak sebarang perjanjian, dengan menyatakan bahawa Greenland, yang menjadi wilayah autonomi sendiri di Denmark pada tahun 1970 dan mempunyai parlimen, pemimpin dan bendera sendiri, adalah bukan milik Denmark untuk dijual.

"Greenland bukan milik orang Denmar, Greenland adalah Greendland dan saya harap ini (permintaan Trump) bukanlah sesuatu yang serius," kata Mette Frederiksen.

Ada yang berpendapat bahawa minat Trump untuk membeli Greenland bukanlah sesuatu yang luar biasa.

Dari tahun 1800-an hingga awal 1900-an, A.S. sebenarnya mendapat banyak wilayahnya melalui pelbagai pembelian tanah, termasuk Pembelian Louisiana 1803 dan perjanjian tahun 1867 untuk membeli Alaska dari kerajaan Czarist Rusia.

Malah, A.S. dan Denmark telah mempunyai hubungan perniagaan sebelum ini, walaupun ia sudah lebih dari satu abad yang lalu.

Pada tahun 1917, A.S. membeli Kepulauan Virgin dari negara Skandinavia ini. Malah, pada tahun 1946, pentadbiran Presiden A.S. sebelum ini, Harry Truman secara diam-diam cuba mencari cara untuk membeli Greenland dari Denmark.

Namun, perjanjian yang dicadangkan oleh Trump adalah jauh berbeza daripada mana-mana yang berlaku sebelum ini kerana beliau menawarkan untuk membeli sebuah pulau yang mana kini merupakan sebuah negara berasingan dalam sebuah negara iaitu Denmark.

Jadi persoalannya adalah, bolehkah sesebuah negara itu membeli negara lain?

Anehnya, terdapat sekurang-kurangnya satu contoh sejarah tentang hal ini yang berlaku pada abad ke-19.

Kembali pada tahun 1880-an, Raja Leopold II dari Belgium dan sindiket pelabur membuat perjanjian dengan beratus-ratus pemerintah tempatan, dan akhirnya menuntut kawalan terhadap hampir seluruh lembangan Sungai Congo.

Kumpulan itu membahagikan tanah itu dan mengisytiharkan ia menjadi sebuah negara merdeka baru, Negara Bebas Kongo, dengan Raja Leopold II sebagai yang pemimpin tertinggi.

Negara baru ini diiktiraf oleh kuasa penjajah Eropah yang lain di Persidangan Berlin Afrika Barat  1884-1885, menjadikannya seolaholah sah.

Raja Leopold II kemudiannya menjadi seorang pemerintah yang tamak dan kejam.

Antara salah satu daripada contohnya adalah ramai orang Kongo terpaksa bekerja sebagai buruh hamba di ladang getah, di mana pengawal bersenjatakan cambuk menjadi penyelia pekerja.

Akhirnya, berlaku bantahan antarabangsa terhadap kekejaman Raja Leopold II yang menyebabkan penduduk negara itu menurun lebih daripada separuh.

Bantahan tersebut menjadi terlalu dahsyat sehinggakan Raja Leopold II terpaksa melepaskan negaranya sendiri.

Raja kejam ini memindahkan kawalan kepada kerajaan parlimen Belgium pada tahun 1908, sebagai pertukaran untuk pembayaran peribadi sebanyak 50 juta franc Belgia, ditambah sumbangan 40 juta franc kepada yayasan raja.

Nilai tersebut bersamaan dengan sekitar RM263 juta pada hari ini. Nilai tersebut mungkin kelihatan tidak banyak sebagai pertukaran dengan sebuah negara, tetapi ingat bahawa Raja Leopold II telah mengaut kekayaan yang ada di negara tersebut sebelum itu.

Namun pada hari ini, membeli sebuah negara adalah sesuatu yang rumit, seperti pembelian tanah utama yang serupa dengan wilayah Louisiana atau Alaska.

Profesor Joseph Blocher dari Duke Law School berkata bahawa perkara seperti ini adalah sesuatu yang biasa satu ketika dahulu dan peraturan tradisional undang-undang antarabangsa menjadikannya mudah di mana negara-negara yang terlibat hanya perlu bersetuju dengan harga yang ditawarkan.

Namun, landskap undang-undang telah berubah pada abad yang lalu, jadi peraturan lama tidak lagi terpakai dengan cara yang sama.

Dan yang paling penting adalah kebangkitan prinsip penentuan nasib sendiri bermakna bahawa, untuk menjadi sah, apa-apa penjualan wilayah yang berpenduduk harus berdasarkan kelulusan orang-orang yang tinggal di wilayah tersebut.

Jadi, jika Denmark sebenarnya memiliki Greenland, tetapi rakyat Greenland mempunyai hak untuk sama ada menolak atau menerima tawaran tersebut.

Selain itu, seorang pensyarah dalam hubungan antarabangsa di Universiti Keele U.K. di Newcastle iaitu Rebecca Richards berkata bahawa selain undang-undang antarabangsa dan undang-undang domestik, sukar untuk melihat bagaimana penjualan wilayah dilihat sebagai tingkah laku yang dapat diterima dalam sistem antarabangsa hari ini.

Ini terutamanya apabila wilayah yang berkenaan adalah wilayah yang bergantung kepada autonomi.

Selain itu, membeli dan menjual negara bukanlah sesuatu yang baik dari segi ekonomi dan terdapat banyak lagi cara yang efisyen untuk mendapatkan apa yang kita mahu.

Menurut Robert Deitz, bekas kaunselor kanan kepada pengarah Agensi Perisikan Pusat A.S., adalah lebih ringkas dan murah untuk menyewa tanah untuk tapak ketenteraan atau mencapai kata sepakat untuk mengesktrak kekayaan mineral.

Robert menyatakan bahawa beliau tidak tahu apa yang Trump mahukan dari Greendland untuk A.S yang tidak dapat diperoleh tanpa pemindahan hak milik atau kedaulatan.

Dan Perdana Menteri Denmark Mette Frederiksen setuju dengan pendapat ini dan berkata bahawa nasib baik zaman di mana sesebuah negara dan penduduknya boleh dibeli telah tamat.


8 Individu Yang Lulus PhD Sebelum Usia 20 Tahun

PhD adalah ijazah kedoktoran bagi siswa dan siswazah lepasan ijazah. Ia diberikan kepada pelajar yang berjaya menyiapkan tesis asli yang menawarkan sumbangan penting baharu dalam subjek mereka.

Kelayakan PhD boleh didapati dalam semua mata pelajaran yang ada dan biasanya ia merupakan tahap ijazah akademik tertinggi yang boleh dicapai seseorang. Mendapatkan PhD bukanlah sesuatu yang mudah tetapi ia mampu dilakukan dengan disiplin dan ketabahan yang betul.

Namun, ia mungkin agak mustahil untuk mendapatkannya pada usia remaja. Walau bagaimanapun, ada kanak-kanak dan remaja genius yang mempunyai bakat luar biasa untuk memperolehi PhD pada usia muda. Berikut adalah senarai beberapa orang yang berjaya memperolehi PhD di bawah usia 20 tahun.

Diajar oleh bapanya, Charles Homer Haskins mahir berbahasa Latin dan Greek sejak usia kecil lagi. Dia menghabiskan pengajian di Johns Hopkins University pada usia 16 tahun sebelum menyambung pengajian di Paris dan Berlin.

Dia kemudian menerima PhD dalam sejarah dari Johns Hopkins University pada usia 19 tahun dan mula mengajar di sana. Dia kemudian menjadi profesor sejarah di Wisconsin University dan Harvard University.

Selain itu, dia juga merupakan penasihat kepada Presiden Amerika Syarikat ke-28 iaitu Woodrow Wilson dan pernah ditugaskan untuk menyelesaikan pertikaian wilayah selepas Perang Dunia Pertama. (sumber)

Juliet Beni menerima PhD dalam bidang Psikologi dari University of California,Riverside, ketika berusia 19 tahun, setahun lebih awal daripada kakaknya, Catherine. Juliet dan kakaknya hanya di rumah di mana bapa mereka merupakan guru dan pengajar.

Selepas graduasi pada tahun 2012, Juliet menyambung pelajaran untuk menjadi Doktor Perubatan di University of California, Los Angeles (UCLA). Dia berjaya menghabiskan pengajiannya sebagai Doktor Perubatan dan kini merupakan pakar psikiatri tahun keempat di UCLA Semel Institute untuk Sains Saraf dan Tingkah Laku Manusia. (sumber)

Dilahirkan di Oregon, Amerika Syarikat, pada 1990, Sho Yano telah menamatkan pengajiannya dari Loyola University dengan penghargaan tertinggi ketika berusia 12 tahun.

Dia kemudian menyambung pengajian dalam PhD di University of Chicago dalam MSTP (Medical Scientist Training Program). Pada tahun 2009, dia berjaya memperoleh PhD dalam Genetik Molekul dan Biologi Sel ketika berusia 18 tahun.

Pada tahun yang sama juga, dia menyambung pengajiannya untuk menjadi seorang Doktor Perubatan di universiti yang sama. Pada usia 21 tahun, dia merupakan pelajar termuda yang menamatkan pengajian sebagai Doktor Perubatan dari Universitu of Chicago. (sumber)

Tidak semua genius kanak-kanak tergesa-gesa untuk mendapatkan PhD dengan cepat. Salah seorangnya ialah Norbert Wiener. Dia cenderung kepada subjek matematik dan mendapat ijazah sarjana muda dari Tuft College pada usia 14 tahun.

Kemudian, dia beralih kepada zoologi sebelum bapanya memaksa Norbert untuk kembali semula kepada subjek matematik dan falsafah. Norbert menerima Phd dalam Matematik Logik dari Harvard University ketika dia berumur 17 tahun.

Dia adalah pengasas kepada istilah "cybernatics" (sains komunikasi dan sistem kawalan automatik dalam kedua-dua mesin dan makhluk hidup). Dia kemudian bekerja dalam bidang automasi, kewartawanan dan teori komunikasi. (sumber)

Pakar matematik Ruth Lawrence merupakan seorang kanak-kanak pintar dari Britain dan telah menamatkan pengajian PhD di Oxford University pada usia 17 tahun. Kini dia dikenali sebagai sarjana dalam cabang matematik iaitu topologi algebra dan teori simpulan.

Walaupun dia seorang ahli akademik yang hebat dan terkenal, Ruth tidak menggalakkan anaknya sendiri untuk mengikuti jejak langkahnya dalam amalan belajar yang sangat ketat.

Ketika berusia 5 tahun, bapanya telah berhenti kerja agar dapat menumpukan sepenuh perhatian untuk mendidik Ruth. Selain mengajarnya, bapa Ruth juga telah menghadiri semua kelasnya di Oxford. (sumber)

Tidak seperti kanak-kanak pintar lain yang mengalami kemurungan, Balamural Ambati gembira menjadi seorang genius kanak-kanak dan doktor perubatan termuda di dunia.

Ambati yang memperoleh PhD dari Mount Sinai School of Medicine seawal usia 17 tahun berkata, dia mempunyai banyak masa untuk merasai pengalaman hidup yang lain.

Sebagai seorang pakar dalam bidang oftalmologi (kajian gangguan dan penyakit mata), dia telah menulis lebih daripada 40 penerbitan yang dikaji semula, termasuk sebuah buku mengenai AIDS yang ditulis bersama abangnya ketika berusia 11 tahun. (sumber)

Dilahirkan pada tahun 1963, Kim Ung-Yong pernah memegang Guinness World Record kerana mempunyai IQ tertinggi sebanyak 210. Bapanya ialah seorang profesor fizik dan ibunya pula ialah seorang profesor perubatan.

Ketika berusia tiga tahun, dia telah menjadi pelajar jemputan fizik di Universiti Hanyang di Korea Selatan. Dia juga boleh membaca dan menulis dalam bahasa Jepun, Korea, Jerman dan Inggeris sebelum berusia empat tahun.

Pada usia tujuh tahun, dia telah dijemput ke Amerika Syarikat oleh NASA. Kim berjaya memperolehi PhD dalam fizik di Colorado State University pada usia 15 tahun. Semasa pengajiannya, dia juga menjalankan kerja penyelidikan di NASA sehingga kembali ke Korea Selatan pada tahun 1978. (sumber)

Salah satu cara untuk membantu anak anda mempunyai bakat luar biasa ialah dengan menjadikan mereka sebagai salah satu eksperimen program pembelajaran yang melampau supaya anda boleh menulis buku mengenainya.

Itulah yang Karl Heinrich Gottfried Witte lakukan kepada anaknya, Johann Heinrich Friedrich Karl Witte. Anaknya yang juga dikenali sebagai Karl telah diajarkan agar dia fasih bercakap dalam lima bahasa ketika berusia sembilan tahun.

Ketika berusia 13 tahun, Karl telah memperoleh gelaran doktor falsafah dari University of Giessen di Jerman pada tahun 1814. Dia kemudian menjadi pemegang biasiswa Dante Alighieri kerana kecemerlangannya. (sumber)


Musta'ribeen: Ejen Elit Zionis Israel Yang Menyamar Sebagai Orang Palestin

Dalam apa jua peperangan sekalipun, kebiasaannya beberapa orang perisik atau pentintip akan dihantar untuk melakukan tugas-tugas mendapatkan maklumat sulit pihak musuh, sekaligus memudahkan musuh dikalahkan apabila segala perancangan mereka mudah dipatahkan melalui maklumat sulit yang sudah diperolehi.

Dalam konflik Palestin-Israel juga, pihak Israel mempunyai unit pengintip mereka sendiri yang secara umumnya dikenali sebagai Musta'ribeen. Sekali pandang, tiada siapa yang akan menyangka bahawa golongan Musta'ribeen ini adalah orang Israel.

Mereka ini kebiasaannya berpakaian seperti orang Palestin, mampu bertutur dalam dialek seperti orang Palestin malah lentok tubuh dan gaya hidup mereka juga seperti orang Palestin biasa. Kebiasaanya mereka ini akan memakai kain bercorak kotak-kotak yang juga dikenali sebagai keffiyeh atau balaclavas.

Dihadapan askar Israel juga, mereka berpura-pura sebahagian daripada orang Palestin yang menentang Israel. Malah, mereka juga tidak malu untuk berada di barisan hadapan sambil menjerit mesej-mesej kebencian terhadap Israel dan membaling batu-batu kecil terhadap askar Israel.

Namun, apa yang dilakukan mereka sebenarnya adalah untuk membuat helah agar para penentang Israel ini semakin rapat dengan askar Israel. Apabila kumpulan orang Palestin yang menentang Israel ini semakin rapat, ketika inilah askar Israel akan menggunakan kekerasan sementara ahli Musta'ribeen akan mengeluarkan senjata daripada pakaian mereka untuk menyerang orang Palestin.

Musta'ribeen atau mista'arvim dalam bahasa Henbrew berasal daripada perkataan bahasa Arab "musta'rib" yang membawa maksud individu yang mempunyai kepakaran dalam bahasa Arab dan budara Arab.

Dalam kalangan pasukan tentera Israel, Musta'ribeen merujuk kepada pasukan khas yang akan menyamar sebagai orang Arab yang akan menjalankan pelbagai misi khas di Palestin dan pelbagai negara Arab lainnya.

Ejen Musta'ribeen bukan calang-calang individu. Mereka akan dilatih untuk menyertai pelbagai latihan yang spesifik untuk misi dan lokasi yang akan dihantar. Sekiranya mereka akan dihantar untuk misi di Palestin, mereka akan dihantar untuk mempelajari bahasa, budaya dan cara hidup seperti orang Palestin.

Antara misi utama mereka adalah mendapatkan maklumat sulit musuh, menahan rakyat Palestin, menimbulkan huru-hara dan melakukan misi anti-pengganas (dalam hal ini, mereka menganggap orang Palestin yang menentang Israel sebagai pengganas.

Walaupun kewujudan unit khas ini baru diketahui umum, sebenarnya Musta'ribeen bukanlah unit khas tentera Israel yang baru. Lebih menarik, unit in dipercayai sudah wujud pada tahun 1942 lagi, sebelum kewujudan negara haram Israel pada tahun 1950.

Unit ini pada awalnya adalah sebahagian daripada Palmach, sebuah bahagian elit daripada militan Haganah yang kemudiannya menjadi teras tentera Israel. Tidak banyak maklumat diketahui mengenai pasukan ini kerana mereka bergerak secara sulit.

Askar Israel kemudian membubarkan unit khas ini setelah operasi mereka ini telah diketahui umum. Walau bagaimanapun, pihak tentera Israel telah menubuhkan unit baru yang mempunyai visi dan misi yang sama.

Seseorang ejen Musta'ribeen juga sangat sukar dikesan. Hal ini adalah kerana mereka akan dilatih dengan dialek tempatan. Sebagai contoh, sekiranya mereka dihantar ke Palestin, dialek Palestin mereka mestilah umpama ianya bahasa utama mereka. Begitu juga sekiranya mereka dihantar ke negara Arab lain seperti Yaman dan Tunisia.

Seseorang ejen Musta'ribeen dikehendaki untuk menjalani latihan khas antara 4 hingga 6 bulan untuk mempelajari pelbagai perkara termasuklah menguasai gaya hidup masyarakat tempatan dan agama mereka seperti berpuasa dan sembahyang. Secara keseluruhannya, seseorang ejen akan menjalani latihan intensif selaman 15 bulan, termasuklah latihan-latihan di lapangan seperti memandu, menembak dan bergerak secara selamat dalam kalangan rakyat Palestin.

Kebiasaannya seseorang ejen juga akan dilatih pelbagai teknik penyamaran seperti pemakaian rambut dan misai palsu agar kelihatan seperti orang tempatan. Bentuk fizikal tubuh badan mereka juga akan menentukan lokasi mereka akan dihantar.

Musta'ribeen merujuk kepada golongan ejen khas ini. Walau bagaimanapun, dalam kalangan tentera Israel, mereka dikenali dengan nama kod atau unit tertentu. Salah satu unit Musta'ribeen yang terkenal adalah Rimon yang ditubuhkan pada tahun 1978 dan kekal aktif sehingga tahun 2008.

Misi unit Rimon ini kebanyakannya tertumpu di bahagian Gaza (atau lebih tepat lagi Gaza Strip). Satu lagi unit popular yang beroperasi di Gaza adalah Shimson yang menjalankan misi disana antara tahun 80-an dan 90-an.

Salah satu unit Musta'ribeen yang masih kekal aktif sehingga hari ini adalah Duvdevan 217. Unit elit ini ditubuhkan ketika tahun 80-an oleh Ehud Barak yang ketika itu merupakan Perdana Menteri. Unit ini dikatakan masih aktif dikawasan Tebing Barat dan dikatakan antara yang paling aktif dan sukar dikesan.

Kerana pakaian mereka yang menyerupai orang Palestin, ejen Musta'ribeen kebiasaannya sukar dikesan. Dalam protes terbaru pada Disember 2018 terhadap pengumuman Presiden Donald Trump untuk mengiktiraf Juruselam sebagai ibu negara Israel, peranan Musta'ribeen ini dapat dilihat dengan jelas.

Menurut salah seorang saksi yang berada di tempat kejadian, 5 orang Musta'ribeen yang berpakaian seperti orang Palestin tiba-tiba mengeluarkan senjata yang disembunyikan dalam pakaian mereka dan menembaknya ke udara. Selain menimbulkan ketakutan dalam kalangan orang Palestin, ianya merupakan isyarat bagi mengarahkan askar Israel merempuh kumpulan yang memprotes ini.

Bagaimanakah askar Israel ini mengetahui kewujudan Musta'ribeen dalam kalangan rakyat Palestin yang sedang memprotes ini? Mudah. Antaranya adalah apabila tentera Israel tidak bertindak balas menembak atau membaling bom gas pemedih mata walaupun mereka dibaling dengan batu, itu bermakna ejen Musta'ribeen sudah berada dalam kalangan rakyat Palestin yang sedang memprotes.

Disebabkan kewujudan Musta'ribeen ini juga, rakyat Palestin nampaknya perlu semakin bijak untuk tidak terlalu agresif untuk mara terlalu hampir dengan askar Israel kerana mereka mungkin sudah termasuk perangkap golongan Musta'ribeen ini. Mereka perlu lebih berwaspada dengan kumpulan-kumpulan tertentu yang cuba membawa orang ramai berada terlalu hampir dengan askar Israel.

Selain itu, para peserta protes juga biasanya akan memasukan baru mereka ke dalam seluar bagi memudahkan mereka memudahkan mereka dibezakan dengan golongan Musta'ribeen yang biasanya akan menyorokkan senjata mereka di dalam baju.


Sejarah Bagaimana Sistem Pengenalan Cap Jari Tercipta

Cap jari adalah kesan yang ditinggalkan oleh geseran jari manusia. Jari manusia mempunyai kelembapan dan gris, menyebabkan cap jari melekat pada permukaan seperti kaca dan logam yang disentuh.

Cap jari manusia adalah terperinci, unik, sukar diubah dan sangat tahan sepanjang hidup seorang manusia itu. Ini menjadikannya sesuai untuk dijadikan sebagai pengenalan kepada seseorang individu. Anda pasti pernah melihat pihak berkuasa membuat pengecaman cap jari dalam banyak rancangan TV.

Namun, tahukah anda bagaimana kaedah ini boleh tercipta? Bagi mereka yang berada dalam bidang keselamatan atau siasatan, mereka pasti tahu mengenai kisah dua orang banduan iaitu Will dan William West. Banduan di Penjara Leavenworth, Amerika Syarikat, ini memainkan peranan penting dalam sejarah penggunaan cap jari sebagai satu kaedah pengecaman.

Pada tahun 1880, seorang doktor Scotland yang menetap di Tokyo, Jepun, telah menerbitkan sebuah artikel dalam jurnal saintifik "Nature" di mana dia membincangkan cap jari merupakan pengenalan peribadi seseorang. Dia juga menerangkan bagaimana dakwat pencetak dapat digunakan untuk mendapatkan cap jari seseorang itu.

Walau bagaimanapun, seorang antropoligi Perancis iaitu Alphonse Bertillion telah memperkenalkan kaedah baru untuk mengenal pasti seseorang individu pada tahun 1882.

Formula Bertillion itu melibatkan pengambilan ukuran badan seseorang dan merekodkannya pada sekeping kad. Kaedah pengelasan ini kemudian dikenali ramai sebagai Sistem Bertillion.

Selama lebih dari 20 tahun, Sistem Bertillion menjadi popular dan digunakan secara meluas dalam pengenalan diri seseorang individu. Ketika itu, sistem pengenalan cap jari masih tidak begitu dikenali tetapi semakin mendapat perhatian para pengkaji dan penyelidik.

Salah seorangnya ialah ahli antropologi Inggeris, Sir Francis Galton, yang merupakan sepupu kepada Charles Darwin. Pada tahun 1892, dia menerbitkan buku pertama mengenai cap jari dan kini ia dikenali sebagai 'Perincian Galton'.

Pada tahun 1901, Sir Edward Henry yang merupakan Inspektor Jeneral Polis di Bengal, India, telah membangunkan sistem pengelasan cap jari yang pertama di dunia. Sistem ini digunakan secara rasmi buat pertama kalinya di England.

Pada tahun 1903, terjadi satu kes di Penjara Persekutuan di Leavenworth, Kansas, yang menyebabkan orang ramai mengubah cara mereka mengelas pengenalan diri seseorang individu. Kes ini dikenali sebagai Kes Will dan William West.

Apabila seorang lelaki bernama Will West dihantar menjalani hukuman di Penjara Leavenworth pada tahun 1903, dia didaftarkan sama seperti semua penghuni lain menggunakan Sistem Bertillion.

Wajahnya difotokan dan ukuran badannya diambil. Setelah selesai semua proses ini, pihak penjara perasan bahawa ada seorang lagi banduan bernama William West yang dipenjarakan di situ. Dia mempunyai nama, ukuran Bertillion dan wajah yang sangat serupa dengan Will West tetapi tidak mempunyai sebarang pertalian darah.

Insiden yang berlaku ini menyebabkan keberkesanan Sistem Bertillion dipersoalkan. Banyak pihak yang merasakan agar suatu kaedah baru yang lebih berkesan dalam pengenalan diri perlu digunakan.

Ketika penggunaan Sistem Bertillion semakin merosot, penggunaan sistem cap jari dalam mengenal pasti dan pengelasan individu semakin meningkat. Selepas tahun 1903, kebanyakan penjara mula menggunakan sistem cap jari sebagai sistem utama untuk mengenal pasti banduan yang didaftar masuk.

Beberapa tahun kemudian, pihak tentera dan polis juga mula menggunakan sistem cap jari sebagai sistem pengenalan rasmi. Sebenarnya, sistem cap jari ini sudah digunakan lebih awal untuk membuktikan kes jenayah sebelum ia menjadi popular.

Pada tahun 1891, Pegawai Polis Argentina iaitu Juan Vucetich telah memulakan penggunaan cap jari ke atas kes jenayah. Kes pertama yang berjaya diselesaikannya menggunakan cap jari ialah pada tahun 1892.

Seorang wanita bernama Francisca Rojas telah membunuh dua orang anaknya sebelum mencederakan dirinya sendiri agar kelihatan seperti ia dilakukan oleh orang lain. Berdasarkan bukti cap jari, Rojas akhirnya mengaku bahawa dia yang melakukan pembunuhan itu.

Pada tahun 1980, pangkalan data komputer cap jari pertama telah dibangunkan. Ia dikenali sebagai Automated Fingerprint Identification System (AFIS). Pada hari ini, lebih daripada 700 juta cap jari individu yang telah didaftarkan dalam AFIS.

Seiring dengan kemodenan, kaedah pengenalan diri juga menjadi semakin maju. Kini terdapat pelbagai kaedah pengenalan diri seperti pengimbas anak mata, suara dan mengimbas muka. Akan tetapi, sistem cap jari masih lagi digunakan secara meluas di seluruh dunia.


Misteri Simbol 'The Eye of Providence' Yang Belum Terungkai

Pernahkah anda amati simbol-simbol yang ada pada matawang dollar Amerika Syarikat yang digunakan negara tersebut?

Wujud beberapa simbol yang pada asasnya tidak membawa sebarang makna, tetapi apabila dilihat dengan lebih mendalam - anda akan mendapati wujudnya satu simbol mata berbentuk segitiga yang terletak pada sebuah piramid; yang sangat terkenal di kalangan pengkaji teori konspirasi.

Apakah makna simbol itu dan kenapakah simbol mata itu diletakkan ke dalam matawang negara Amerika Syarikat?

Simbol mata dalam bentuk segitiga yang tertera pada matawang 1 dollar USD dinamakan sebagai 'The Eye of Providence.' Dari segi istilahnya, simbol itu mewakili 'mata kuasa Tuhan yang melihat dan mengawasi segala perihal kebajikan di bumi.'

Istilah 'providence' mempunyai beberapa makna yang berkait tetapi membawa berbezaan sendiri, dengan kata akarnya 'provident' merupakan satu adjektif mewakili sifat atau kemampuan merancang masa depan, dari segala aspek dengan teliti.

Sementara 'providence' pula merupakan satu kata nama mewakili Tuhan atau kuasa yang mempengaruhi alam, berkuasa ke atas seluruh makhluk yang memberikan kebaikan kepada semua manusia.

Rekaan wang kertas 1 dollar Amerika Syarikat merupakan rekaan matawang terawal bagi negara tersebut.

Dalam wang kertas tersebut, nombor 13 memainkan peranan yang sangat besar dalam rekaan yang digunakan tanpa kita sedari.

Sekiranya kita mengira jumlah anak tangga piramid yang belum siap dipaparkan menongkat simbol mata itu, jumlah anak tangganya keseluruhan adalah 13 anak tangga.

Helang yang dipaparkan memegang 13 anak panah. Tangkai zaitun yang ada juga seandainya kita kira mempunyai 13 biji buah dan 13 helai daun. Perisai yang dipaparkan juga mempunyai 13 jalur menegak dan 13 jalur melintang.

Ttulisan dalam bahasa Latin yang berbunyi 'Annuit Coeptis' juga dihasilkan dengan 13 huruf. Makna istilah tersebut dalam bahasa Melayu lebih kurang seperti 'memberikan persetujuan' (annuo) dan 'untuk menjayakan rancangan' atau 'menjayakan usaha' (coeptum).

Selain itu, tulisan 'e pluribus unum' yang terletak di bahagian jata negara Amerika Syarikat juga mempunyai 13 huruf kesemuanya dengan makna perkataan itu membawa makna 'daripada banyak, hanya ada satu.'

Secara akademiknya, bilangan 13 menjadi elemen penting dalam rekaan wang kertas 1 dollar itu kerana pada mulanya Amerika Syarikat ditubuhkan hasil daripada gabungan 13 koloni.

Bagaimanapun, dalam sejarah orang Barat, nombor 13 memainkan peranan yang lebih besar. Untuk artikel ini, mari kita kembali memfokuskan kepada The Eye of Providence dahulu.

Secara rasmi, The Eye of Providence diletakkan ke dalam rekaan wang kertas Amerika Syarikat kerana mereka merasakan apa yang berlaku sepanjang pembentukan negara Amerika Syarikat, merupakan satu perkara yang mendapat bantuan Tuhan.

Ini adalah penjelasan rasmi pereka logo yang digunakan di dalam wang kertas itu sendiri, seorang tokoh bernama Charles Thompson. Thompson menyifatkan setiap simbol yang ada dalam logo tersebut mempunyai makna tersendiri.

Piramid 13 anak tangga yang belum siap itu menandakan kekuatan dan kecekalan hasrat Amerika. Mata itu pula menandakan bantuan atau pertolongan daripada Tuhan dalam membantu menjayakan impian mereka membangunkan visi Amerika yang ingin dipenuhi.

Dalam penerangan Thompson bagi menjelaskan kenapa simbol itu harus digunakan, beliau menggunakan istilah 'interpositions of providence'; sempena beberapa peristiwa atau kejadian yang berlaku ketika penubuhan negara Amerika Syarikat, dipercayai sebagai bukti hadirnya bantuan Tuhan ke atas apa yang mereka usahakan ketika itu.

Satu perkara yang jarang diperkatakan berkenaan pembentukan Amerika Syarikat, adalah pengaruh elemen agama dalam pembentukan minda pemimpin terawal negara tersebut.

Dalam hal ini, George Washington merupakan antara individu paling kuat berpegang kepada kepercayaan yang disebutkan sebagai 'Providence' ini.

Sepanjang hidup beliau, Washington seringkali berdoa kepada apa yang dinamakan sebagai Providence, untuk memberikan dia kekuatan dalam mengepalai tentera semasa dia memegang jawatan Komander.

Beliau juga kerap menggunakan kata-kata memuji kuasa Providence sebagai unsur memperkuatkan barisan tenteranya sehinggakan semasa zaman perang Revolusi tahun 1778, Washington menyifatkan mereka yang tidak mempercayai Tuhan atau unsur Providence ini sebagai mereka yang sesat.

Bagi meraikan kemenangan beliau dalam peperangan menentang askar British yang diketuai oleh Lord Cornwallis pada bulan Oktober 1781, Washington menyifatkan kemenangan yang mereka kecapi adalah ibarat 'astonishing interpositions of Providence' atau 'bantuan menakjubkan Providence'.

Kemenangan tentera Amerika mencapai pembebasan mereka daripada penjajahan British merupakan satu perkara yang dianggap 'suci' oleh Washington.

Selepas naik sebagai presiden pertama Amerika Syarikat, pengaruh agama yang dibawa Washington dijadikan sebagai asas serta tulang belakang kepada pembentukan ideologi dan identiti negara tersebut.

Kuasa Providence yang kerap kali dipuja menjadi salah satu elemen yang wajib ada dalam sistem pemerintahan mereka.

Atas sebab itulah The Eye of Providence dijadikan salah satu ikon yang akan terus diangkat masyarakat Amerika Syarikat, sebagai simbol penting mewakili kepercayaan mereka kepada kuasa besar yang memenangkan mereka.

Persoalan sama ada wujud kaitan di antara simbol itu, gerakan Illuminati dan gerakan Freemason dalam barisan pemimpin terawal kerajaan Amerika Syarikat tidak dapat kami jawab dalam artikel ini.

Kami menulis artikel ini hanya dengan satu tujuan; untuk membuktikan The Eye of Providence bukan hanya simbol kosong semata-mata, tetapi sangat berkait dengan kepercayaan agama bekas pemimpin yang membentuk Amerika Syarikat.

Yang menjadi persoalannya di sini - agama apa sebenarnya dianuti George Washington jika dia menyembah Providence?


Cukai Orang Bujang: Cara Kerajaan Purba Kawal Hedonisme Dan Populasi

Dalam Al-Quran, sudah dinyatakan bahawa manusia diciptakan secara berpasangan lelaki dan wanita agar saling melengkapi antara satu sama lain. Dalam agama Islam, berkahwin merupakan sunnah Nabi Muhammad S.A.W malah Nabi sendiri tidak mengaku seseorang individu itu sebagai umatnya sekiranya mereka sengaja tidak mahu berkahwin.

Namun sama ada anda sedar atau tidak, pada masa kini terdapat peningkatan golongan lelaki dan perempuan yang memilih untuk tidak berkahwin. Hal ini disebabkan mereka sedar akan tanggungjawab baru yang akan terletak di bahu mereka apabila mereka sudah berkahwin dan memiliki anak kelak.

Menurut segelintir individu, gaya hidup bebas tanpa berkahwin merupakan sesuatu yang "ideal" kerana mereka hanya perlu memikirkan mengenai diri mereka sendiri tanpa perlu memikirkan mengenai pasangan mereka. Maka, tidak hairanlah golongan ini sering terpaling dengan stereotaip mengamalkan gaya hidup hedonistik.

Menariknya, dalam sejarah, terdapat juga pemerintah atau kerajaan yang telah memperkenalkan cukai khas bagi orang lelaki yang sengaja memilih untuk tidak berkahwinan. Perkara ini dapat dilihat seawal zaman Rom Purba lagi./

Idea memperkenalkan cukai bagi individu yang tidak berkahwin ini merupakan cara "kreatif" kerajaan Rom pada ketika itu untuk memperoleh pendapatan daripada individu lelaki dewasa yang belum berkahwin. Selain itu, ianya dikatakan bertujuan untuk membendung gaya hidup individu bujang yang dikatakan terlalu bebas.

Menurut sejarah, pada 9 AD, Maharaja Rom, Augustus telah memperkenalkan ‘Lex Papia Poppaea' iaitu sejenis cukai yang dikenakan terhadap lelaki bujang. Bukan itu sahaja, cukai pelik ini dikatakan turut dikenakan terhadap pasangan yang sudah berkahwin tetapi tidak memiliki anak.

Objektif utama cukai ini adalah untuk menggalakkan orang lelaki berkahwin dan pada masa yang sama membendung orang lelaki daripada terjebak dengan hedonistik, iaitu mengamalkan gaya hidup bebas. Contoh gaya hidup bebas ini termasuklah amalan seks bebas, hiburan melampau dan sebagainya.

Cukai seperti ini dikatakan sangat efektif bagi menjana wang bagi kerajaan sehingga menyebabkan konsep cukai yang sama telah diperkenalkan oleh beberapa kerajaan atau pemerintah seluruh dunia selepas itu antaranya British dan Amerika Syarikat.

Pada tahun 1695 apabila kerajaan British menghadapi masalah kewangan akibat peperangan dengan Perancis, maka cukai untuk orang bujang ini diperkenalkan untuk menjana duit bagi kerajaan. Undang-undang mengenai cukai ini yang dikenali sebagai Marriage Duty Act telah mewajibkan cukai dikenakan terhadap semua lelaki bujang yang berumur 25 tahun ke atas.

Cukai seperti ini juga pernah diperkenalkan untuk mengawal populasi dan pertambahan penduduk. Di Afrika selatan, cukai seperti ini diperkenalkan untuk menggalakkan golongan kulit putih untuk memiliki anak sendiri.

Polisi ini mempunyai perkaitan dengan isu apartheid ketika itu dimana pihak kerajaan khuatir bahawa populasi orang kulit putih akan tenggelam dengan pertambahan golongan berkulit hitam. Dengan pengenalan cukai ini, diharapkan golongan berkulit putih akan terus bertambah di Afrika Selatan pada ketika itu.

Solusi yang sama turut pernah digunakan oleh Perdana Menteri Itali suatu ketika dahulu, Benito Mussolini. Pada tahu 1927, beliau memperkenalkan cukai ini sebagai usaha menjana pendapatan kerajaan selain meningkatkan populasi orang Itali. Ianya bertujuan untuk memastikan bangsa Itali (yang dianggapnya lebih baik) dan mengurangkan peratusan populasi orang Eropah di Itali.

Walau bagaimanapun, terdapat kerajaan yang memperkenalkan cukai ini semata-mata kerana percaya ianya dapat mengawal gaya hidup bebas orang bujang. Pada abad ke 19, negeri Michigan di Amerika Syarikat telah beberapa kali cuba untuk memperkenalkan cukai sebegini kerana beranggapan orang bujang secara statistiknya banyak terlibat dengan perkara yang tidak elok.

Walau bagaimanapun, idea ini mendapat tentangan hebat. Ramai lelaki bujang mempersoalkan cukai sebegini merupakan satu bentuk diskriminasi jantina terhadap orang lelaki. Mereka turut mempersoalkan mengapa lelaki bujang sahaja yang perlu membayar cukai pelik ini sementara golongan wanita yang tidak berkahwin tidak pula dikenakan cukai ini.

Walau pun wujud pelbagai kontroversi mengenai idea, ia tetap dilakukan. Inisiatif yang lebih efektif muncul pada akhir abad ke-19 dan permulaan abad ke-20. Perbincangan mengenai pengenalan cukai ini selalunya berkisar mengenai gaya hidup bebas orang lelaki bujang dan galakan mengapa mereka perlu berkahwin.

Pihak yang menentang keras idea ini turut menambah sekiranya cukai ini diperkenalkan, ianya mesti dikenakan terhadap wanita yang menolak lamaran pihak lelaki untuk berkahwin. Menurut mereka, Kerana tolakan lamaran berkahwin daripada golongan wanita seperti inilah mereka kekal bujang dan belum mendirikan rumah tangga.

Walaupun ramai orang bujang menentang cukai ini, ianya tetap diteruskan dan pada tahu 1921, cukai sebanyak $3 mula dikenalakn terhadap lelaki bujang. Pada masa kini, tiada negara yang dikenalpasti masih memperkenalkan cukai yang sangat unik ini.


Mengapa Orang India Gemar Menari?

Keunikan masyarakat India tak kiralah daripada yang beragama Muslim seperti Shah Rukh Khan, mahupun yang beragama Hindu - adalah kebolehan mereka untuk menari. Tarian orang India sangat unik, jauh berbeza dengan bentuk-bentuk tarian yang ada.

Apa yang menarik, elemen-elemen tarian boleh dilihat sangat bersebati dengan tradisi masyarakat India, sehingga mereka meletakkan budaya menari sebagai satu kemestian dalam pelbagai upacara mereka. Penggemar-penggemar filem Bollywood juga pasti tergila-gilakan adegan tarian dalam filem, yang menjadi penghias filem-filem keluaran negara India.

Persoalannya - kenapa tarian dan masyarakat India sangat mirip sehinggakan tidak boleh dipisahkan? Kepercayaan dan kisah warisan turun temurun, membolehkan budaya yang unik diwarisi dan kekal diamalkan walaupun dunia semakin moden.

Untuk memahami kenapa orang India gemar menari - kita perlu menceritakan tentang kisah berkenaan Bhasmasura, syaitan jahat yang digelarkan orang Hindu sebagai 'asura', yang mempunyai kuasa untuk menukarkan sesiapa saja menjadi abu apabila tangan Bhasmasura menyentuh kepalanya.

Kisah Bhasmasura bermula semasa dia masih lagi menjadi salah seorang pengikut Dewa Shiva bernama Vrka. Vrka adalah seorang yang taat serta sangat bertanggungjawab menuruti segala arahan yang diberikan Shiva, kerana Vrka berharap akan diberikan ganjaran atas pengorbanannya.

Melihat keikhlasan Vrkayang setia kepadanya, Dewa Shiva bersetuju untuk memperkenankan permintaan pengikutnya itu, dengan tawaran satu permintaan. Jadi Vrka meminta agar dia diberikan kuasa untuk menukarkan sesiapa saja yang dia kehendaki menjadi abu (bhasma) apabila dipegang kepala mereka dengan tangannya.

Permintaan itu dipersetujui Shiva dan Vrka diberikan kesaktian itu. Bagaimanapun, hati Vrka meragui kebenaran Shiva atas kata-katanya. Vrka ke hutan, menyentuh kepala seekor kerbau dan kerbau itu bertukar menjadi abu.

Gembira dengan kuasanya, Vrka kembali menemui Shiva mengucapkan terima kasih dengan kuasa yang ada.

Malangnya, merasakan dirinya terlalu berkuasa Vrka mula melakukan kerosakan di muka bumi sehinggalah dia merasakan dia sudah jadi terlalu kuat untuk mengambil alih takhta Mahadeva daripada Dewa Shiva sendiri.

Pada ketika inilah Vrka berubah akibat kejahatannya, dikenali dengan nama Bhasma iaitu 'abu' dan asura yang bermakna 'syaitan.' Jadi Bhasmasura membawa makna 'syaitan abu' dalam kepercayaan orang-orang Hindu.

Melihat Vrka yang dikenalinya sangat setia berubah menjadi Bhasmasura serta cuba menukarkan dirinya menjadi abu, Dewa Shiva mencabar Bhasmasura menyentuh kepalanya sekiranya mampu.

Bhasmasura cuba mendekati Shiva bagaimanapun Shiva bertindak memperlahankan masa menyebabkan syaitan yang sudah gilakan kuasa itu tidak langsung mampu mendekati Shiva.

Mengetahui sifat Shiva yang tidak akan melakukan sebarang kerosakan atau kecelakaan kepada mana-mana makhluk kawan atau lawan, Dewa Vishnu yang melihat apa yang berlaku menukarkan dirinya menjadi seorang wanita cantik yang digelarkan sebagai Mohini, satu-satunya avatar bersifat perempuan Dewa Vishnu.

Mohini turun ke bumi lalu berhadapan dengan Bhasmasura yang semakin lupa diri.

Mohini yang menjelma sebagai seorang wanita cantik memukau pemikiran Bhasmasura yang ketika itu sudah dikuasai nafsu. Pada ketika itu jugalah Bhasmasura cuba untuk memperisterikan Mohini - tetapi Mohini memberikan satu syarat kepada Bhasmasura, sebelum keinginannya dipenuhi.

Bhasmasura perlu berjaya mengikut setiap langkah tarian yang ditunjukkan oleh Mohini. Gagal, Bhasmasura boleh menutup keinginan memperisterikan Mohini. Berjaya - Mohini jadi miliknya.

Tanpa berfikir panjang, Bhasmasura bersetuju dan Mohini pun mula menari sambil diikuti oleh Bhasmasura, sehinggalah syaitan itu terleka dan asyik dengan tarian.

Mula merasa seronok menari bersama wanita cantik, Bhasmasura tidak menyedari Mohini melakukan langkah yang menyentuhkan tangan pada kepalanya. Bhasmasura mengikut langkah yang sama, memegang kepala sendiri dengan tangan sehingga dia menjadi mangsa kesaktiannya sendiri - bertukar menjadi abu sekelip mata.

Begitulah kisah secara ringkas bagaimana tarian menjadi salah satu elemen yang sangat penting dalam kepercayaan asal agama Hindu, seterusnya diwarisi masyarakat India pelbagai agama.

Tarian yang dipersembahkan oleh Mohini kepada Bhasmasura merupakan salah satu tarian yang diwarisi masyarakat Hindu, kini dikenali dengan nama Mohiniyattam. Malangnya, budaya amalan tarian Mohiniyattam ini mula pupus selepas dikaitkan dengan aktiviti pelacuran pada zaman kolonial British sekitar abad ke 18 sebelum British memperkenalkan larangan mengamalkannya.

Hanya pada tahun 1940, beberapa tahun sebelum kemerdekaan negara India, barulah larangan itu ditarik semula dan tarian tradisi melawan syaitan ini kembali diamalkan masyarakat India semula.


Penjajahan British : Khabar Baik Untuk Penduduk Asal Tanah Melayu?

Rekod-rekod sejarah yang ditulis semasa zaman penjajahan British seringkali membawakan kisah atau acuan perspektif yang serupa, tak kiralah di mana British menjajah; seperti di India atau di negara kita.

Negara yang mereka jajah akan diisytiharkan mundur, terkebelakang, tidak mampu berdikari sendiri dan yang lebih popular dimainkan - adalah bagaimana masyarakat tempatan atau masyarakat asal menunjukkan kebergantungan yang sangat tinggi kepada orang British yang 'baik hati' membangunkan minda dan fasiliti negara itu.

Membaca beberapa perdebatan hangat yang berlaku di kalangan masyarakat, banyak membuatkan penulis berfikir tentang bagaimana penjajahan membentuk persepsi kita terhadap masyarakat kita sendiri. Pernahkah anda terfikir, apakah sebenarnya kesan penjajahan pada minda kita?

Salah satu tema yang kerap kali diangkat serta dijulang, baik daripada pihak individu mahupun pihak kerajaan (tak kiralah parti mana yang memegang tampuk kuasa) adalah usaha untuk menghargai apa yang British sudah lakukan atau lebih malang, kurniakan pada kita - khasnya apa yang kita sebut sebagai kemerdekaan.

Sambutan kemerdekaan yang kita sambut saban tahun, apa yang kita raikan sebenarnya? Pernahkah anda terfikir apa sebenarnya yang kita raikan? Adakah kita meraikan pemberian kemerdekaan tanpa pertumpahan darah daripada tangan penjajah? Adakah kita meraikan perjuangan nenek moyang kita dulu menuntut kemerdekaan?

Agak tidak keterlaluan sekiranya penulis mengakui, penulis mempersoalkan apa itu sambutan kemerdekaan apatah lagi melihat seluruh negara meraikan sesuatu yang pada penulis; tak sepatutnya kita raikan. Ini kerana penjajahan sepatutnya dilihat bukan sebagai sesuatu yang baik, tetapi sebagai sesuatu anasir buruk yang perlu dinilai secara negatif.

Malangnya, British juga telah berjaya meninggalkan kita dengan banyak bantuan dan pertolongan jadi hendak tak hendak pastilah akan ada usaha untuk membuatkan British dilihat seakan-akan 'orang-orang baik' dalam sejarah kita.

Sebagai rakyat Malaysia, pasti kita sangat mengenali beberapa peristiwa yang seringkali diangkat dan diulang-ulang, untuk menampakkan peranan British di Tanah Melayu harus dilihat daripada sudut positif.

Yang pertama adalah era pendudukan Jepun di Tanah Melayu di mana Jepun dikatakan mengamalkan dasar pemerintahan kejam, tidak takut untuk menyeksa orang ramai dengan hukuman minum air sabun serta kejadian-kejadian pancung kepala yang menjadi igauan ngeri orang ramai. Selepas kekalahan Jepun serta berakhirnya penjajahan mereka di Tanah Melayu, muncul keadaan huru-hara apabila beberapa pihak cuba merampas kuasa.

Ini membawa kepada peristiwa kedua, apabila British kembali ke Tanah Melayu - membantu menstabilkan situasi dengan membawa askar-askar Ghurka bagi menentang ancaman komunis ketika itu.

Yang ketiga, adalah peristiwa-peristiwa yang berlaku sepanjang proses tuntutan kemerdekaan di mana rundingan demi rundingan dijalankan. British diceritakan sebagai 'penjajah' yang memberikan kerjasama yang baik, tidak menekan serta sudi mendengar pandangan pemimpin masyarakat kita ketika itu.Satu-satunya acara yang menunjukkan wujudnya penentangan orang Tanah Melayu terhadap British yang kerap dipopularkan adalah perjuangan menentang Malayan Union. Pada ketika inilah British mula dilabelkan sebagai pihak yang cuba memadamkan kekuasaan orang-orang Melayu di Tanah Melayu, mahu menjadikan Tanah Melayu koloni penuh dan agenda itu menyebabkan kebangkitan semangat orang Melayu menentang British.

Tetapi kita semua sudah tahu, perjuangan menentang British sebenarnya sudah pun bermula sebelum itu lagi oleh orang-orang tempatan.

Masyarakat kita tidak pernah lekang daripada mempelajari tentang perjuangan tokoh-tokoh Tanah Melayu yang lebih awal menentang British.

Sebagai contoh, peristiwa perang Naning yang melibatkan Penghulu Dol Said di mana British terpaksa membelanjakan ratusan ribu pound untuk menewaskan beliau dan pasukan askarnya, seterusnya mengambil alih pusat pentadbiran Naning dan membakar rumah-rumah mereka yang bersekutu dengan beliau.

Kisah Dato' Maharajalela dan peranannya dalam rancangan membunuh J.W.W Birch merupakan salah satu kisah yang paling popular. Marah akibat campurtangan British ke dalam urusan orang Melayu selain daripada sistem pengenalan cukai pro-British, pembunuhan J.W.W Birch menyebabkan Dato' Maharajalela ditangkap dan kemudiannya digantung sekitar tahun 1877.

Di Sarawak, orang Sarawak sendiri bangkit menentang 'Raja Sarawak' James Brooke, bekas askar British yang menamakan diri sendiri sebagai Raja selepas berjaya menewaskan pemberontakan penduduk tempatan dengan bantuan Syarikat British-India Timur. Dipimpin oleh tokoh tempatan bernama Rentap, beberapa siri serangan berjaya merampas kembali kawasan-kawasan milik orang Iban namun Rentap akhirnya hilang, selepas sekian lama berjuang gagal menewaskan dan menguasai kubu James Brooke.

Ini dengan jelas menunjukkan bahawa pada zaman awal pendudukan British, masyarakat tempatan sebenarnya sudah mula melawan dan membenci apa yang berlaku. Tetapi entah di mana detiknya, British mula dilihat sebagai 'pembawa rahmah' kepada Tanah Melayu dan kepulauan Borneo sehingga menyebabkan penentangan demi penentangan yang berlaku lenyap - membolehkan British mula merencanakan rancangan mereka pada kita.

Sekiranya dilihat dalam perspektif berbeza - tindakan orang Melayu ketika itu enggan bekerjasama dengan British dalam kegiatan ekonomi sehingga British perlu mengimport masuk pekerja-pekerja asing dari China dan India untuk bekerja memenuhi visi penjajahan mereka - sebenarnya ibarat melakukan protes dalam senyap.

Atas keengganan orang Melayu zaman itu yang tidak mahu diperintah dalam perihal pekerjaan, British mula memainkan sentimen orang Melayu malas dan tidak mahu berusaha membangunkan tanah sendiri, sekadar berpuas hati cukup untuk hidup sendiri dan enggan bersaing dengan ekonomi-ekonomi dunia lain yang berkembang ketika itu.

Tak dapat penulis nafikan daripada satu sudut, kedatangan British memang mempercepatkan pembangunan Tanah Melayu daripada segi infrastruktur. Sistem jalan raya dibina, jalinan jalan keretapi dibangunkan. British memperkenalkan sistem pentadbiran yang lebih teratur dan mereka juga mempunyai visi ekonomi serta perdagangan yang jauh ke depan ketika itu.

Walau demikian - segala kemajuan yang dibawa benarkah itu yang dimahukan penduduk Tanah Melayu ketika itu? Itu persoalan yang penulis kerap kali fikirkan, setiap kali tibanya sambutan hari kemerdekaan. Kita tahu tujuan British membina semua itu bukanlah untuk membantu Tanah Melayu - tetapi untuk memudahkan mereka menjarah hasil bumi kita.

Kenapa masyarakat kita perlu dididik untuk menghargai usaha British memajukan Tanah Melayu? Adakah kerana kedatangan British ke Tanah Melayu turut sama berkait dalam menaikkan taraf hidup masyarakat Cina dan India yang dibawa ke sini, berbanding dengan negara asal mereka?

Membaca beberapa kenyataan yang dikeluarkan oleh pemimpin kerajaan - dapat dilihat bahawa orang Melayu khasnya tidak jelas di mana kita duduk dalam berbicara tentang British. Ada pihak yang menganggap British datang membawa kebaikan jadi kita perlu melihat mereka daripada perspektif yang positif.

Ada juga pihak yang sependapat dengan penulis, lebih gemar melihat British sebagai asal sebenar mereka ke Tanah Melayu - kaum penjajah. Jadi penulis tinggalkan anda dengan dua persoalan.

Pertama - patutkah kita melihat penjajahan sebagai sesuatu yang positif?

Kedua, pada detik bilakah yang anda rasakan dalam sejarah kita, perjuangan menentang British ditukar menjadi 'pemberontakan menentang kerajaan British di Tanah Melayu?'


6 Fakta Menakutkan Tentang Lipas Yang Ramai Tak Tahu

Lipas adalah serangga yang menjengkelkan dan menyusahkan hidup manusia. Malah, manusia masih tidak biasa hidup dengan serangga ini walaupun ia sudah lama berada di sekeliling kita.

Serangga ini sebenarnya sangat unik dan mempunyai pelbagai ciri-ciri yang membuatkan antara haiwan paling mampu bertahan hidup walaupun dalam keadaan teruk.

Walaupun hampir setiap manusia pernah berhadapan dengan serangga menjijikkan ini, namun tak ramai yang tidak betul mengenali lipas.

Oleh itu, iluminasi.com kongsikan 6 fakta menakutkan tentang lipas yang ramai tak tahu.

Lipas itu adalah haiwan yang kuat bertahan dan amat sukar untuk menghapuskannya. Malah, memotong kepala serangga ini tidak dikira sebagai membunuhnya kerana lipas boleh bertahan selama beberapa minggu tanpa kepala.

Ia hanya mati kemudian kerana tidak mempunyai mulut untuk makan dan minum. Lipas mampu hidup tanpa kepala kerana ia tidak menggunakan kepala sama seperti manusia.

Manusia akan mati sejurus selepas kepala dipotong kerana tubuh kita kehilangan banyak darah dan tekanan darah, berlainan dengan lipas yang tidak mempunyai banyak darah atau tekanan darah.

Sekiranya manusia berjaya mencari jalan untuk terus hidup walaupun kehilangan darah dan tekanan darah yang tinggi, kita masih akan mati kerana saraf dalam badan kita perlu disambungkan kepada otak kita untuk terus hidup.

Kita juga memerlukan hidung dan mulut kita untuk bernafas. Badan lipas berfungsi secara bebas daripada otaknya dan juga bernafas melalui lubang kecil pada badan.

Semua ciri ini membenarkan lipas untuk hidup selama berminggu-minggu tanpa kepala. Ia hanya akan mati akibat kelaparan dan dahaga kerana masih tidak tahu cara untuk makan dan minum menggunakan kulit.

Lebih menarik, kepala lipas masih hidup selepas beberapa jam dipotong. Malah, kepala tersebut boleh terus hidup lebih lama jika disejukkan dan diberikan nutrien yang mencukupi. Seram, kan?

Menurut satu fakta lipas yang biasa diketahui, makhluk ini sanga bencikan sentuhan manusia. Ia sangat benci sehinggakan melarikan diri untuk membersihkan diri akibat sentuhan manusia yang "menjijikkan".

Namun, ada sebab lain disebaliknya. Lipas tidak sukakan sentuhan manusia atau apa-apa sentuhan sekalipun kerana sentuhan tersebut boleh membahayakan kewujudannya.

Lebih mudah, lipas tidak suka berada di sekeliling manusia sama seperti kita tidak suka berada di sekeliling serangga menjijikkan ini.

Lipas secara semulajadi akan melarikan diri dari makhluk yang lebih besar kerana ia tahu bahawa apa-apa sentuhan dengan makhluk yang lebih besar akan sering membawa kepada kematian.

Malah, sentuhan dengan hampir mana-mana organisma boleh meninggalkan sisa pada lipas yang boleh memudaratkan kelangsungan hidupnya.

Dalam kes manusia, ia adalah minyak semulajadi yang dihasilkan oleh padan dan minyak ini boleh mengganggu bagaimana fungsi badan lipas. Bahagian yang paling akan terjejas adalah antena lipas.

Anda mungkin telah terdengar kisah tentang lipas yang tersangkut dalam telinga manusia atau merangkak melepasi telinga untuk sampai ke tengkorak. Dalam kes yang lebih teruk, lipas boleh bertelur di dalam kepala manusia atau mungkin mati di dalamnya.

Seperti yang dijelaskan di atas, lipas biasanya akan menghindari manusia. Namun, ia gemar bergerak dalam gelap yang mana biasanya berlaku ketika kita sedang tidur.

Tahi telinga yang terhasil merembeskan asid lemak meruap, sejenis bahan kimia yang juga dikeluarkan oleh makanan seperti roti dan keju. Asid lemak meruap ini membuatkan lipas tertarik ke arahnya.

Jika ia datang dari telinga kita, lipas dengan pantas menyedari bahawa telinga manusia sangat sempit dan panas, yang mana lokasi sesuai untuk dijadikan rumah.

Namun, manusia akan menyedari kehadiran lipas dalam telinga dan pasti akan cuba mengorek telinga. Ini boleh menolak lipas lebih ke dalam malah membunuh serangga ini.

Duri pada kaki lipas boleh merosakkan telinga dalam, menyebabkan jangkitan atau kehilangan pendengaran jika gegendang telinga terjejas.

Lipas adalah haiwan omnivor kerana ia makan tumbuhan dan haiwan lain. Malah, ia juga makan boleh segala-galanya termasuklah manusia hidup.

Sebenarnya, lipas bukanlah mencari manusia untuk digigit kerana ia lebih suka sumber makanan lain dan tidak akan menggigit manusia walaupun diserang.

Namun, lipas mungkin akan gigit manusia dan haiwan kesayangan anda jika terdapat terlalu banyak lipas lain di sekeliling sehinggakan sumber makanan tidak mencukupi.

Dan walaupun dalam situasi ini, lipas akan cuba untuk menghindari daripada menggigit manusia. Kebanyakan gigitan berlaku apabila lipas menemui cebisan makanan kecil pada badan manusia yang sedang tidur.

Gigitan lipas sebenarnya agak menyakitkan dan rawatan biasanya diberikan untuk mengelakkan bakteria daripada tersebar ke dalam badan.

Jika anda pernah cuba untuk membunuh lipas, pasti anda tahu betapa lajunya serangga ini walaupun bersaiz kecil. Sebenarnya ia bukanlah sesuatu yang mengejutkan kerana sesetengah lipas boleh menukar kelajuan.

Para saintis membandingkan perkara ini dengan bagaimana kereta menukar gear untuk menambah kelajuan. Lipas menukar gear kelajuan dengan menukar kedudukan kaki ketika berlari.

Saintis hanya menemukan hal ini dalam kajian 2017 terhadap lipas Nauphoeta cinerea. Seperti lipas lain, ia akan melarikan diri apabila mengesan makhluk lebih besar.

Lipas berlari dengan kaki tengah di salah satu sisi badan serta kaki depan dan belakang di sisi badan satu lagi, menyentuh tanah pada masa yang sama.

Ini dipanggil gaya tripodal bergantian, namun ia tidak cukup laju kerana menggunakan banyak tenaga dan membuatkan lipas tidak stabil.

Oleh itu, lipas mula menggunakan gaya berlari metachronal yang mengatasi masalah ini. Dengan ini, semua kaki di satu sisi diangkat dari tanah, dari kaki depan ke tengah dan kaki belakang. Kaki-kaki ini menyentuh tanah dalam urutan yang sama.

Sebenarnya, lipas lebih bijak daripada yang kita sangkakan. Serangga ini boleh membuat keputusan dalam kumpulan, sama seperti banyak serangga dan haiwan lain.

Beberapa tahun lalu, Dr. Jose Halloy dari Free University of Brussels, Belgium telah menjalankan satu kajian untuk memerhatikan bagaimana lipas berfikir.

Beliau meletakkan beberapa lipas dalam sebuah bekas yang mempunyai 3 rumah dan melihat bagaimana lipas-lipas tersebut bertindak.

Dr. Jose memerhatikan bahawa lipas-lipas tersebut berkumpul dan menyentuh antara satu sama lain dengan antena masing-masing.

Selepas beberapa ketika, lipas-lipas tersebut membahagikan kumpulan dan masuk ke dalam rumah secara sama rata. Sebagai contoh, 50 ekor lipas membahagikan diri kepada 2 kumpulan terdiri daripada 25 ekor apabila diberikan 3 buah rumah dengan kapasiti 40 lipas setiap rumah.

Satu kumpulan tinggal dalam rumah pertama dan kumpulan lagi satu tinggal dalam rumah kedua. Rumah ketiga dibiarkan terbengkalai.

Kesemua 50 ekor lipas juga memilih untuk tinggal dalam sebuah rumah yang sama apabila diberikan 3 buah rumah yang boleh memuatkan lebih daripada 50 ekor bagi setiap rumah.


"IG Nobel" : Anugerah Alternatif Untuk Kajian Sains Paling Kelakar

Setiap tahun, majlis Anugerah Nobel akan dianjurkan bertujuan untuk memberi pengiktirafan kepada para saintis yang telah membuat penemuan mengagumkan dalam 7 bidang berlainan iaitu Kimia, Kesusasteraan, Keamanan, Fizik, Fisiologi atau Perubatan dan Sains Ekonomi.

Anugerah Nobel ini merupakan inspirasi daripada Alfred Nobel, ahli kimia, jurutera dan industrialis dari Sweden yang mencipta anugerah ini pada tahun 1895. Pada peringkat awal, hanya 5 kategori diperkenalkan iaitu Kimia, Sastera, Keamanan, Fizik, dan Fisiologi atau Perubatan.

Antara individu popular yang pernah diberikan Anugerah Nobel adalah Albert Einstein, Marie Curie dan Alexander Fleming. Namun, pernahkan anda mendengar mengenai Anugerah Ig Nobel?

Walaupun namanya seakan-akan sama dengan Anugerah Nobel, kedua-dua anugerah ini diuruskan dan dianugerahkan oleh dua organisasi atau entiti yang berbeza dan tidak mempunyai perkaitan antara satu sama lain.

Anugerah Ig Nobel adalah anugerah alternatif yang diberikan setiap tahun sejak tahun 1991 untuk memberi pengiktirifan kepada pencapaian unik dan lucu dalam bidang kajian saintifik. Dalam kata mudahnya, Anugerah Ig Nobel adalah anugerah yang diberikan kepada kajian atau pencapaian mengagumkan yang bukan sahaja membuatkan orang tertawa, tetapi pada masa yang sama membuatkan orang berfikir.

Nama anugerah ini juga sengaja diberikan nama "Ig Nobel" sebagai parodi kepada Anugerah Nobel yang sebenar. Sementara itu, perkataan "Ig" pada awalan nama anugerah ini berasal daripada perkataan "ignoble" yang boleh diterjemahkan sebagai memalukan atau bodoh.

Anugerah parodi ini dianjurkan oleh majalah humor saintifik Annals of Improbable Research (AIR). Anugerah Ig Nobel ini biasanya akan disampaikan oleh penerima Anugerah Nobel (Nobel laureates) dalam sebuah majlis anugerah yang biasanya dibuat di Sanders Theater, Harvard University.

Mengikut sejarah, anugerah ini merupakan inspirasi daripada March Abrahams, editor dan juga pengasas bersama majalah Annals of Improbable Research (AIR). Pada awalnya, anugerah diberikan untuk 10 kategori berlainan iaitu 6 kategori sama seperti Anugerah Nobel (kecuali kategori kesusasteraan) dengan penambahan 4 kategori baru iaitu kesihatan awam, kejuruteraan, biologi, dan penyelidikan dalam pelbagai disiplin (interdisciplinary research).

Antara pemenang anugerah Ig Nobel 2019, pakaian dalam wanita yang boleh bertukar dan berfungsi sebagai penutup muka

Satu perkara yang perlu diketahui adalah anugerah ini tidaklah bermaksud ianya setaraf dengan Anugerah Nobel sebenar sebaliknya dalam laman web rasminya, pihak penganjur menekankan bahawa ianya bertujuan meraikan penciptaan yang luar biasa, menghormati imaginasi dan merangsang minat orang ramai dalam sains, perubatan, dan teknologi.

Dalam kata lainnya, anugerah ini bukan mengenai kajian atau penemuan sains berbahaya atau tentang sains yang aneh atau seolah-olah tidak berguna. Untuk anugerah ini, sesiapa sahaja boleh menghantar pencalonan malah anda juga boleh mencalonkan untuk diri sendiri.

Daripada ribuan pencalonan yang diterima, barisan juri daripada Ig Nobel Board of Governors akan menapis kesemua pencalonan ke dalam 10 kategori berlainan. Setelah disenarai pendekkan, finalis akan disiasat mengenai ketulenan kajian atau penemuan mereka sebelum para juri akan membuang undi.

Barisan juri ini daripada pelbagai individu dengan latarbelakang berbeza seperti penulis majalah sains, saintis, pegawai kerajaan dan sebagainya. Menariknya, penerima Anugerah Nobel yang sebenar juga turut dijemput sebagai salah seorang juri untuk memberikan undi mereka.

Sama seperti Anugerah Nobel, penganugerahan Anugerah Ig Nobel juga dilakukan dalam sebuah majlis tertutup. Selain pengumuman secara umum di laman web rasmi mereka, setiap penerima anugerah ini dijemput menghadiri majlis penganugerahan yang diadakan pada bulan Oktober setiap tahun di Harvard University.

Pihak Improbable Research selaku penganjur majlis anugerah tahunan berulang kali mengatakan bahawa misi anugerah ini adalah untuk memberi pengiktirafan terhadap kajian dan penemuan sains yang mungkin kelihatan lucu, lawak, kelakar dan pelik, tetapi sebenarnya membuat orang ramai berfikir tentang konsep disebaliknya.

Namun, terdapat juga saintis seperti Robert May, dahulunya seorang Penasihat Saintitik bagi kerajaan British pernah menulis surat kepada pihak Improbable Research yang mengatakan anugerah ini seolah-olah mempermain dan merendah-rendahkan kajian sains.

Menurut beliau, anugerah parodi seperti ini seharusnya diberikan kepada pihak anti-sains dan pseudo-sains, bukannya saintis yang benar-benar membuat penemuan bermanfaat. Marc Abrahams selaku editor Improbable Research membalas kritikan tersebut dengan mengatakan pihaknya akan menghubungi terdahulu penerima anugerah Ig Nobel untuk mendapatkan persetujuan mereka sebelum menghebahkannya kepada umum.

Tambahnya lagi, anugerah ini juga berfungsi untuk memberi tahu semua pihak bawah pembelajaran sains merupakan sesuatu yang menyeronokkan untuk dipelajari. Malah, setiap kajian yang diterima untuk penganugerahan juga akan dietliti untuk memastikan ianya mencapai kriteria tertentu.

Antara penerima anugerah ini adalah Thomas Parnell melalui kajiannya yang diberi nama Pitch Drop Experiment, kajian sains yang diiktiraf sebagai paling lama di dunia dan mungkin akan terus berjalan selama beberapa ratus tahun lagi.

Bagi kebanyakan orang, eksperimen ini mungkin dianggap pelik dan sia-sia. Walau bagaimanapun, Thomas Parnell telah berjaya membuktikan bahawa bahan "pitch" ini sebenarnya adalah cecair yang mempunyai tahap kelikatan yang sangat tinggi. Malah, eksperimennya ini turut membolehkan para saintis membuat pengiraan perbandingan tahap kelikatannya berbanding dengan tahap kelikatan air.

Sekiranya anda ingin mengetahui lebih lanjut mengenai anugerah ini ataupun melihat sendiri senarai kajian dan penemuan sains yang pernah mendapat anugerah ini, sila lihat laman web rasmi Improbable Research dalam pautan di bawah.


7 Perkara yang "Tak Wujud" di Negara Iceland

Iceland merupakan satu negara yang mempunyai banyak perkara yang mengagumkan. Antaranya ialah pemandangannya yang indah, fenomena alam semula jadi yang unik, tempat letaknya ratusan gunung berapi dan banyak lagi.

Bukan sekadar itu sahaja, Iceland merupakan negara pertama yang melantik wanita sebagai pemimpin negara. Iceland juga merupakan salah satu negara paling bersih dengan penduduk yang paling gembira di dunia.

Di sebalik pelbagai keunikan ini, Iceland sebenarnya tidak mempunyai beberapa perkara yang mungkin dianggap biasa oleh penduduk di negara-negara lain di seluruh dunia. Hal ini juga mungkin menyumbang kepada keunikan Iceland itu sendiri. Berikut adalah beberapa perkara biasa yang tidak terdapat di Iceland.

Di Iceland, pengangkutan awam hanya merujuk kepada perkhidmatan bas sahaja. Ini kerana, di sana tiada perkhidmatan kereta api laju, tram atau kereta api bawah tanah. Tiada pilihan lain bagi pelancong untuk mengembara di sekitar pulau itu melainkan menggunakan bas.

Namun, perkhidmatan bas di Iceland tidaklah sekerap atau secekap berbanding perkhidmatan bas di negara lain. Harganya agak mahal dan ia mengambil masa yang agak lama untuk sampai ke suatu destinasi.

Jika anda merancang untuk menggunakan perkhidmatan bas di Iceland, anda perlulah merancang dengan teliti. Ini kerana terdapat sesetengah destinasi di Iceland yang hanya mempunyai satu jadual perjalanan bas sahaja dalam sehari.

Ia mungkin berita baik bagi kebanyakan orang tetapi tidak bagi pemilik anjing peliharaan yang ingin membawa masuk haiwan kesayangan mereka ke negara itu. Bagi anjing peliharaan yang ingin dibawa masuk ke Iceland, haiwan itu perlu melalui tempoh kurantin yang panjang dan mahal kosnya.

Sekiranya ingin juga membawa anjing masuk ke negara itu, pastikan anda membuat persiapan terlebih dahulu seperti memberikan vaksin yang diperlukan dan menempah tempat di ruang kuarantin lebih awal. Disebabkan langkah-langkah berjaga yang ketat ini, tiada sebarang laporan berlakunya penyakit anjing gila yang bahaya.

Di Iceland, tiada haiwan reptilia seperti ular atau biawak. Ini bermakna anda juga tidak dibenarkan untuk membawa masuk sebarang haiwan peliharaan eksotik reptilia ke negara itu.

Antara sebab mengapa haiwan reptilia tidak dibenarkan di bawa masuk kerana Iceland mempunyai banyak spesies burung yang bersarang di atas tanah. Jika haiwan reptilia ini terlepas, ia dikhuatiri boleh menjejas ekosistem asal negara itu.

Selain itu, haiwan reptilia sangat bergantung kepada kelembapan dan suhu panas. Ia menerangkan mengapa tiada haiwan reptilia di Iceland, Greenland atau Antartika kerana cuaca sejuknya yang agak ekstrem berbanding tempat lain.

Tahukah anda bahawa negara kecil ini sebenarnya bebas nyamuk. Tidur malam anda mungkin akan lebih nyenyak di Iceland tanpa perlu bimbang mengenai wabak bawaan nyamuk seperti Malaria, Denggi atau Chikungunya.

Menurut laporan yang dikeluarkan oleh Times, negara itu begitu sejuk sehingga ia mempunyai tiga musim beku sepanjang tahun berbanding negara-negara lain yang hanya mempunyai satu musim beku sahaja. Nyamuk mungkin tidak mempunyai waktu yang cukup untuk membiak kerana suhu air akan menjadi sejuk dan beku semula.

Akan tetapi, saintis mengesyaki bahawa Iceland mungkin tidak akan menjadi negara yang bebas nyamuk untuk selama-lamanya. Pemanasan global yang berlaku bermakna serangga itu mempunyai peluang untuk membiak di negara itu apabila suhunya cukup sesuai.

Walaupun Iceland mempunyai pelabagai jenis tumbuhan tetapi ia hampir tidak mempunyai pokok. Namun, ini bermakna bukan tiada langsung pokok di negara ini. Pada waktu dahulu, pendatang Viking telah menebang sebahagian besar hutan di Iceland untuk kegunaan harian, ruang perladangan dan penternakan.

Selama ratusan tahun, banyak pokok yang ditebang sehingga hampir menjangkau 95 peratus pokok di negara itu. Sejak dari itu, Iceland berusaha keras untuk mewujudkan kawasan penanaman semula hutan.

Walaupun mempunyai pemandangan yang indah, para pelancong mungkin akan berasa sedikit janggal kerana hampir kebanyakan kawasannya tidak mempunyai pokok.

Iceland mempunyai begitu sedikit restoran makanan segera. Jangan terkejut apabila mendapati restoran makanan segera paling terkenal dunia iaitu McDonald tiada di negara ini. McDonald telah menarik diri dari negara yang mempunyai populasi 300,000 orang ini setelah berlaku krisis ekonomi yang teruk di Iceland.

Selain itu, penduduk Iceland mempunyai kesedaran yang tinggi dalam penjagaan makanan. Mereka lebih gemar memilih makanan yang berkhasiat dan segar sebagai diet. Dilaporkan bahawa ayam yang dijual di KFC di negara itu mempunyai rasa yang lebih segar dan sihat kerana tidak menggunakan pelbagai jenis bahan pengawet seperti KFC di negara-negara lain.

Pada tahun 2010, Iceland telah mengharamkan semua kelab tarian eksotik sehingga mendapat gelaran "Negara paling menegakkan hak wanita di dunia" dari akhbar Guardian.

Walaupun tiada gerakan politik yang ditubuhkan di Iceland untuk mengharamkan kelab seumpama ini, namun ia adalah amat sukar untuk membuka kelab tarian eksotik di kebanyakan kawasan kediaman di negara ini.

Akan tetapi, tidak semua melihat perkara ini sebagai satu langkah yang baik. Disebabkan pengharaman kelab tarian eksotik ini, penubuhan kelab-kelab haram dilihat semakin meningkat. Ini menjurus pula kepada masalah pekerja kelab haram ini tidak mendapat perlindungan yang sepatutnya dan penyalahgunaan visa pelancong.